text: Diasabra merdia a drenta informe di un accidente cu hende herida banda di e M.F.A. na Paradera, mesora a dirigi tanto polis como ambulans na e sitio. Na yegada di e patruya a bin compornde cu aki ta trata di un accidente unda cu e chauffeur di un Honda Fit Hybrid no a regula su velocidad ni a mantene distancia a bay dal tras di un otro Honda Fit V-tech cu tabata para den fila tras di un auto cu a bay bira na man robez. Debi na e impacto e dama pasahero a resulta herida y tabata keha di dolor. Na yegada di e ambulans nan a atende dama pasahero pero despues a resulta cu e dama chauffeur tambe ta sinti dolor. Ambulans a atende ambos victima.


c: text/html

text: KRALENDIJK – Nolly Oleana direktor di OCW a bisa ku skolnan a tuma diferente medida di prekoushon relashoná ku COVID-19. “E medidanan ta pa evitá ku e vírùs ta plama serka alumno i personal na skol. Den klas nan tin labamano, i ta pidi tur hende labaman ku habon. Den tur klas tin ‘hand sanitizer’, i ta limpia e klasnan ku regularidat. Pa evitá si akaso e vírùs ta presente na skol i sigui plama, a rekomendá skolnan pa habri bentana pa ventilashon. E parti di higiena serka dosente, nan ta hasi uso di e ‘face shield’ òf tapa boka. Durante lès ta pone atenshon na e tópiko di e vírùs. Esaki pa motibu ku hopi mucha ta hiba informashon pa nan mayor. Ta evitá aglomerashon di muchanan. Si e mucha tin síntoma relatá na e vírùs, e tin ku keda kas i yama dòkter. Ta tuma tur medida relashoná ku e persona ku tin síntoma, entre otro komunikashon ku esnan konserní. Si e situashon sigui oumentá pa loke ta trata e vírùs riba Boneiru, ta hasi uso di enseñansa for di distansia. Esaki lo tin konsekuensia riba kalidat di enseñansa i mas retraso. Esaki lo nifiká ku ta bai tin hopi trabou pa rekuperá e retraso”, Oleana direktor di OCW a bisa.

robotstxt: allowed

filter: keep


text:
Pa e gobernacion di Gabinete Wever-Croes II, nos grandinan ta sigui ta un prioridad grandi especialmente den e tempo dificil di e pandemia aki cu ainda nos ta aden. Ta importante pa keda mantene contacto cu nos grandinan. Esaki por via telefoon principalmente.
Durante di e pandemia aΓ±a pasa, FUTURA a facilita conectividad y apoyo pa nos grandinan y temporalmente a entrega casnan di cuido algun tablets pa yuda e habitantenan di casnan di cuido mantene contacto cu nan famia, amigo y sernan keri. Nos adultonan mayor a inculca e balor di famia den nos sociedad.
E celebracion di Adultonan Mayor ta basa riba famia, nos generacionnan y nos tradicionnan. E ta hopi importante pa nos cada un inculca den nos yiunan, den nan yiunan, den nos futuro generacionnan pa asina e bunita herencia por keda traspasa di generacion pa generacion.
Y ta hopi importante pa nos por conserva tur loke nos a siΓ±a di nos dushi grandinan.
BNos ta hopi orguyoso y hopi agradecido pa tur locual cu boso a haci pa nos pais, pasobra boso ta e constructornan di nos pais cu nos ta biba aden awe. E pais aki cu nos generacion poco mas hoben por lanta nos yiunan den dje y cu mayan nan por lanta nan yiunan den dje. E pais aki cu boso trabou y dedicacion y cu amor bosonan a crea y pBesey awo ta asina importante pa nos duna boso e honor y respet cu boso mereceB, Prome Minister Evelyn Wever-Croes a expresa.
Gabinete Wever-Croes II a inclui den e ministerionan un ministerio cu lo encarga specificamente cu nos adultonan mayor. Minister Ursell Arends ta e minister encarga. Di e manera aki, pueblo por ta sigur cu Gobierno lo dedica atencion y e tempo cu mester pa atende cada un di e retonan.


text:
Register your Business- Sue-Ellen de Freitas Sousa
Manage episode 279689973 series 2801599
Register your Business
Kico tur bo mester tene cuenta cune ora di registra un negoshi? Kico mester haci despues cu a registra un negoshi? Con bo pa kies bo nomber?
Den e episodio aki Career IQ hunto cu nos invitado special Sue-Ellen de Freitas Sousa Head of Business Information & Support na Camara di Comercio y Industria Aruba a trata e tema aki.
Spoiler alert!
Den episodio aki Sue-Ellen a conta nos cu bo tin legalmente bo tin 7 dia pa registra bo negoshi di dia cu bo haci bo prome benta. Pues ta importante pa tene esaki den cuenta, pasoabra esaki tin implicacion nan legal y importante ora ta trata di impuesto.
Pa yuda cu esaki, nos ta comparti aki nan 5 tip pa registra bo negoshi
1. Traha un account ariba www.arubachamber.com
2. Registra nomber di bo negoshi prome cu sigui cu registracion di bo negoshi - segura cu e nomber ta unico
3. Kies bo forma legal entre Eenmanszaak, VBA, Partnership of N.V.
4. Pa Eenmanszaak mester: Papel di Afl 5,- ID/Passport, Bewijs van vestiging
5. Paga e suma di registracion (ta varia depende di e forma legal y start capital)
Pa mas informacion por bishita:
https://arubachamber.com/pages/
https://www.facebook.com/arubachamber
97 afleveringen


text:
Un multitud grandi a gosa di e wega entre Aruba y St. Kitts cu a tuma luga durante e weekend di Pasco Grandi na Stadion Guillermo Prospero Trinidad, cu a termina 2-0 na fabor di St. Kitts. Por mira atras cu Aruba a sa di hiba un gran bataya riba tereno y a sa di gana e respet di e hungadonan di e team bishitante. Di biaha despues di e wega, tabata tin un rueda di prensa, caminda cu a duna varios remarca pa loke ta e wega cu a tuma luga.
Rini Coolen, kende ta e headcoach di e ekipo di Aruba a comenta cu ta importante pa ta realistico y pa mira e hechonan. A haci e trabao bon y sa con fuerte e contrincantenan tabata y tabata bisto cu nan tabata e miho tres nan riba papel, cu hopi cualidad y balans.
A pesar di e biahamento y e cansancio, ta purba toch di crea e posibilidad y haci lo miho, aunke cu e score tabata 2-0. Si tin cu bisa cu mester a crea mas, aunke cu e ekipo no tabata dje fresco ey. Si e tabata un tiki desapunta cu e partido, pero ta keda toch hopi orguyoso cu e ekipo, di loke a wordo haci durante e ultimo 2 simannan. Nan a siña hopi pa por hunga un wega compacto. E tabata dificil contra un miho contrincante, pero toch ta duna perspectiva pa futuro y lo bay mira largo plazo bay riba un bon caminda y pero tin cu forma pasonan pa esaki ta duidelijk.
Mientras tanto coach di St. Kitts, a comenta cu ta comprendibel cu Aruba tabata tin un wega ni 48 ora prome y no tabata dje tanto fresco riba veld y tabata demostra di no ta mucho fisico cu e ekipo di st. Kitts. Aunke, cu e coach a relata cu e wega tabata exactamente loke nan a spera. Pa tin un ekipo manera e tin, cualkier ekipo por gana. No solamente pa bay e siguiente buelta, pero pa top e grupo. Tin un wega cu lo bay tin e rival di mas importante cu ta Antigua y no mester subestima nan y kier gana e wega aki pa ta riba top di e grupo, tambe ta un wega importante cu nan kier gana.
St. Kitts tin intencion pa bay pa e Gold Cup, pero ta tiki arogante pa papia di esey na e momentonan aki. Pa e hungadonan mes, tabata un wega hopi interesante, caminda cu nan a sa di demostra nan habilidad, aunke cu tabata un wega hopi preta. Maske cu nan a gana, toch nan a haya dificultad riba veld, mirando cu e bala tabata bounce hopi. Si Aruba tabata tin un bon defensa y a sa di duna un bon combate. Un otro hungado a menciona cu Aruba a duna un bon presentacion riba veld.
Awor aki e ekipo di St. Kitts ta preparando pa nan siguiente wega contra di Antigua, di cual, segun e coach, ta uno cu lo ta hopi cera. Aruba sigur lo bay sigui haci su bon papel, ganando experiencia den man di coach Coolen y pendiente pa e proximo weganan cu lo bay tin proximamente.


text:
Persbericht
Frakshon di MAN ta duna splikashon adishonal na SER riba inisiativa di proyekto di lei pa introdusí un penshun básiko obligatorio pa tur empleado
WILLEMSTAD, 26 di sèptèmber 2018 – Un delegashon di frakshon di MAN den parlamento tabata di bishita awe mainta na Konseho Sosial Ekonómiko (SER) kaminda, durante un reunion preparatorio di e Konseho, e frakshon a duna un splikashon adishonal riba e inisiativa di e proyekto di lei ku el a entregá previamentente pa introdusí un penshun básiko obligatorio pa tur hende ku ta empleá.
Na mei di e aña aki, Konseho Sosial Ekonómiko a saka un konseho ekstenso kaba riba e inisiativa di e proyekto di lei (initiatiefontwerplandsverordening houdende regels inzake het wettelijk basispensioen), den kua el a rekomendá e frakshon pa entre otro hasi sierto adaptashonnan i rekonsiderá algun aspekto relatá na e tema. E konseho aki ta riba wepsait di SER (https://ser.cw).
Durante e enkuentro di awe mainta, e frakshon a aklará sierto puntonan i a duna informashon adishonal enkuanto e proyekto di lei ku tin komo meta pinsipal pa yega na un sistema di penshun obligatorio pa tur hende ku tin un empleo. Basá riba e splikashon i e informashon ku a ser duná, SER lo bolbe deliberá, den su seno pa asina e trayekto legislativo por kontinuá.
Riba e foto: e miembronan di delegashon di frakshon di MAN durante nan enkuentro ku SER. Di robes pa drechi: parlamentarionan sr. Plet, sra. Roozendal i sr. Hato akompañá pa e eksperto riba tereno di penshun sr. Pichardo.


text:
Entrante dialuna 19 di juli te cu 30 di juli 2021 for di 9’or di mainta pa 4’or di atardi, lo bay cera caminda principal di San Nicolas pa Oranjestad, na haltura di Brug di Peaton na Pos Chikito pa trabounan di mantencion di e brug.
E desviacion di San Nicolas pa Playa lo tuma lugar 19 di juli 2021 – 23 di juli 2021.
E desviacion di Playa pa San Nicolas lo tuma lugar 26 di juli – 30 di juli 2021.
DOW,C.I.C. N.V. y KPA ta pidi pueblo di Aruba y tur automobilista pa tene cuenta cu e desviacion aki y e inconveniencia cu lo por surgi pa cual nos ta pidi nos disculpa y ta gradici pa e comprension y cooperacion.


text:
KRALENDIJK – Rudwick ‘Rudy’ Benita a bai sosegá den brasa di Señor. Benita no ta un deskonosí na Boneiru. E tabata eks polis di Aruba i tabatin hopi aña bibá na Boneiru. El a traha na Indebon hopi aña i tabata enbolbí ku diferente organisashon di deporte. Entre otro e tabata den federashon di Pinpòn, Little League Boneiru, beisbòl i di futbòl Boneriano.
Aparte di e mundu di deporte, Benita a laborá na radio i televishon komo miembro di prensa pa hopi aña. Un persona alegre i ta gusta kombersá. Djaluna 4 di novèmber den oranan di mainta, informashon a drenta ku Rudy Benita a fayesé. Esaki sigur a sorprendé hopi hende. Por komprondé ku e tabatin algun siman na Colombia pa tratamentu médiko avansá, i pa un òf otro motibu el a fayesé. Forsa na su kasá, yunan i famia kompletu ku e pèrdida di Rudy Benita. Dios duna forsa na famia spesialmente e dianan difísil, awor ku pèrdida di nan ser kerí.


text:
KRALENDIJK – NOTISIA LIVE 99 FM TA DISPONÉ DI E INFORMASHON KU DAISY COFFIE LO NO TA KONTENTU PA E FORMA KU EL A KEDA TRATÁ PA E LIDER POLÍTIKO DI PARTIDO MPB ELVIS TJIN ASJOE I DIREKTIVA DI E PARTIDO. E KIEBRO ENTRE SU PERSONA KU MPB TA INEVITABEL.
PROBABLEMENTE TIN UN KARTA KABA KU A BAI PA GEZAGHÈBER EDISON RIJNA KAMINDA E TA SPLIKA DI E SITUASHON I DESISHON KU EL A TUMA.
OUNKE DAISY COFFIE A BAI KU SU ASIENTO, ESAKI LO NO AFEKTÁ E GOBERNASHON AKTUAL MIRANDO KU AINDA KOALISHON LO KONTA KU UN MAYORIA DI 5 ASIENTO.
NOTISIA LIVE 99 FM LO DRENTA KU MAS DETAYE MAÑAN MAINTA 7OR.
FUENTE: AIMED AYUBI.
NOTISIA KU BO POR KONFIA.


text:
Entrante diamars 28 di september 2021 Seccion di Malesanan Infeccioso ta habri pa publico atrobe
Entrante diamars 28 di september 2021
Seccion di Malesanan Infeccioso ta habri pa publico atrobe
ORANJESTAD, Aruba –26 september 2021. Debi na e situacion actual di COVID-19 na Aruba, unda dia pa dia e casonan ta bahando y e labornan relaciona cu COVID-19 tambe ta den un face manehabel. Entrante diamars di 28 di september seccion di Malesanan Infeccioso di Departamento di Salud Publico ta informa cu nan ta habri nan portanan bek pa publico y ta reaunuda tur nan servicionan cu anteriormente a wordo limita.
Seccion di Malesanan Infeccioso ta brinda diferente servicio manera entre otro, aplicacion di diferente otro vacunanan (cu exepcion di e vacuna di COVID),test di PPD/Mantoux y regla test medico pa DIMAS. Pa busca otro tipo di vacuna cu no ta COVID ta nesesario pa haci un cita via 5224239/5224241 of por mail nos na admindbz@dvg.aw. Pa loke ta trata e test medico di DIMAS mester manda un mail na admindbz@dvg.aw y nos personal lo comunica cu e cliente cu demas instruccion.
Seccion di Malesanan Infeccioso ta habri di dialuna di diabierna parti mainta for di 7:45 pa 11:30 y parti atardi for di 1:15 pa 3:30. Pa mas informacion por yama Departamento di Salud Publico na telefoon 5224200 of por mail seccion di Malesanan Infeccioso na admindbz@dvg.aw


text:
KRALENDIJK – Kódigo Penal BES for di 2010 konosé determinashon tokante medida hudisial ku ta pone un kriminal na disposishon di gobièrnu pa tratamentu sikiátriko (tbs), pero e munisipionan ekstraordinario di Hulanda pa falta di posibilidat no por ehekutá un trato di tbs.
“Na BES aktualmente tin e legislashon bieu”, Suliën Zimmerman di Ministerio Públiko Boneiru, Sint Eustatius i Saba (BES) ta konfirmá. “Korte no por imponé e medida di tbs, kontrali na Aruba i Kòrsou. Aktualmente no tin kestion di un trato (forénsiko) manera na Hulanda.”
Manda pa Kòrsou
Den kaso ku un hende ta kompletamente inkapas moralmente, wes por manda e persona aki Klínika Capriles na Kòrsou òf e departamento di FOBA den prizòn di Kòrsou, Zimmerman ta sigui. Na Boneiru, Sint Eustatius òf Saba no tin poliklínika forénsiko.
Tòg sikiater di FOBA Frans Heijtel, ku ta traha dos bia pa luna na Boneiru, ta bisa ku e tratamentunan di (èks) detenido ku problemátika síkiko na Boneiru ta mihó ku esnan di Kòrsou i Aruba. E ta yama Bonaire Mental House Caribbean komo ehèmpel. E instansha aki entre otro huntu ku Reclassering Hulanda Karibense ta duna kuido forénsiko na kliente ku ta detené i ku ta serka di sali liber.
‘No ta yuda si kopia tratamentu tbs di Hulanda, mester model’é pa e komunidat chikí’
-katedrátiko Frans Koenraadt
Frans Koenraadt tambe ta di akuerdo ku esaki. E ta katedrátiko sikologia forénsiko entre otro na Universidat di Kòrsou. “E trato ambulante pa hende ku problema sikiátriko na Boneiru ta un ehèmpel pa e otro islanan”, Koenraadt ta haña. “Sigur e kambio di e prizòn bieu pa e prizòn nobo, ta hasi un mundu di diferensha.”
Segun Koenraadt e enfoke di Boneiru ta sali faborabel kompará ku e situashon na Kòrsou, Aruba i Sint Maarten. “A invertí den edukashon di personal na Boneiru i esei ta masha importante. Mental House Caribbean ta un empresa útil ku ta resultá di tin efekto kla na Boneiru. E enfoke di e tratamentu klíniko riba su mes ta un progreso kla. Pasobra simplemente kopia e tratamentu di tbs di Hulanda no ta solushoná nada. Mester modelá segun e propio ambiente i esei ta sosodé na Boneiru.”
“Ta traha riba un kantidat limitá di lugá klínikamente será den prizòn na Boneiru”, Nancy Eelman di Reclassering Hulanda Karibense ta bisa. “Aktualmente nos ta hasi uso espesialmente di e oferta di Mental Health Caribbean, ku ta ofresé tratamentu ambulante pa hende ku problemátika di adikshon, problema sikiátriko òf un kombinashon di esaki.”
‘Na islanan Bes lo ta trata di no mas ku sinku kliente tbs pa aña’
-Nancy Eelman, Reclassering Hulanda Karibense
Lo islanan BES tin probecho di un posibilidat pa tratamentu tbs? “Kada tratamentu forénsiko adekuá sigur ta un komplemento riba e oferta eksistente”, segun Eelman. “Un bentaha grandi di tbs ta ku ta trata di un medida ku por prolongá. Un nota marginal den esaki ta ku pa BES ta trata di kantidatnan masha chikí, probablemente no mas ku sinku persona pa aña.
Poko posibilidat pa prevenshon òf poskuido
“Tin un previshon pa biba na Boneiru pa hende ku problemátika sikiátriko i di adikshon. Banda di esaki nos ta hasi uso di e bibamentu bou di guia (forénsiko) Boneiru”, Eelman ta bisa. “Pero esaki no ta un forma di tratamentu pero mas bien siñamentu di abilidatnan práktiko. Den legislashon sivil tambe ainda tin poko posibilidat pa Reclassering invertí den prevenshon òf mésora despues den terminashon di un medida tbs.”


text:
Aruba Bank ta presenta serie di Webinar educativo pa cliente cu negoshi
Managing your business through the crisis
Oranjestad – 23 di october - Aruba Bank, den cooperacion cu Deloitte, a invita nan clientenan di negoshinan chikito y mediano na un serie di Webinar interactivo di october 20-23, 2020.
E sesionnan ta enfoca ariba yuda cliente di Aruba Bank cu negoshi chikito y mediano cu guia, herment practico y recomendacionnan y tips pa yuda nan negoshi durante di e pandemia y prepara pa futuro.
Cada sesion a enfoca ariba topiconan varia cu ta relata na e caminda pa recuperacion di e crisis di COVID-19 na Aruba bou guia di expertonan di cada topico di Deloitte.
Topiconan cu a ser duna durante e seminario tabata como lo siguiente:
Roadmap for recovery from the COVID-19 crisis
Getting your cash flow in order
Understanding Aruba tax measures in connection to the COVID-19 outbreak
Digitally enabling your business.
Aruba Bank ta sumamente satisfecho di mira e acogida entre su clientenan cu e prome sesion “Sold Out’ y di por yuda sostene negoshinan local atravez di e seminarionan sin costo adicional.


text:
Palm Beach: Diaranson algun prome cu 10’or di mainta, presencia di polis a wordo pidi cu urgencia na un adres na Palm Beach pa un persona benta abou den su cas y no tabata reaciona.
Den oranan di mainta un bisinja atento a nota cu su bisinja ta benta abou den su cas y no a lanta y mucho menos ta reaciona. Mesora e la dicidi di bati alarma. Na yegada di polis enberdad nan a bin topa cu e bisinja benta abou y tabata mustra cu e persona no tabata duna senjal di bida. Famianan tambe a yega na e cas.
Mesora e polisnan na e sitio a pidi pa autoridadnan competente,despues a bin resulta cu e persona lo a fayece di un morto natural.


text:
ORANJESTAD (AAN): Diasabra anochi na final di e evento di competencianan di streetlegal na Raceway Park Palo Marga, dado momento e organizadornan a yama tur hende hunto, pa asina mustra honor na un persona.
E organizacion di ABM a dicidi na dedica un momento special na Juan Natalio Maduro conoci como Tali. Basta aña pasa ya caba Tali tabata riba Palo Marga ta yuda den tur skina. Ta su amigonan a recorda e organizadornan di ABM cu tin di honra Tali.
Enberdad, Tali Maduro tin hopi aña riba e pista, e conoce tur regla, e sa con pa resolve tur situacion dificil cu presenta, y ta yuda semper. Semper e ta dedica us mes na Palo Marga, hasta den momento dificil.
Pesey ABM a gradici Tali y su famia, pa tur cos cu el a haci pa Palo Marga. Ademas di esey, nan sa con valioso Tali ta, y pesey tambe a mustra cu tur coredor ta aprecia loke el a haci. Su dedicacion y aporte na deporte di drag race y na Palo Marga.
https://diario.aw/categories/noticia/deporte/palo-marga-a-reconoce-tali-maduro-pa-su-gran-dedicacion#sigProIdde6477d766


text:
Yanuari no tin komparashon di prèis
Diessinku supermerkado ta partisipá na e Komparashon di Preis Boneiru. Tur luna e komparashon di preis ta registrá e preisnan mas barata di 60 produkto hopi kumprá na e 15 supermerkadonan aki, i ta kompará esaki pa por yega na un lista di klasifikashon. Dor di paga mas tinu riba preis, konsumidó por skapa sèn riba kompra.
Riba e wèpsait www.Unkobon.org konsumidónan por mira e lista di komparashon di preis i tambe e resumen kompleto ku e preisnan i informashon di kada supermerkado ku ta partisipá. E resumen ta un ‘spreadsheet’ amplio, kaminda por mira tur preis ku ta kalkulá den e komparashon. Por mira rápido tambe, na kua supermerkado un produkto di e makutu ta mas barata.
Evaluashon di e komparashon di preis ta mustra ku hendenan na Boneiru ta paga mas tinu awó riba preis di produkto kompará ku un aña pasá. Dos konsumidó di kada tres, ta indiká ku e komparashon di preis tabata ta tin influensha riba nan eskoho ora di hasi kompras.
E rapòrt di evaluashon ta mustra tambe, ku e komparashon di preis tin influensha riba e surtido di e supermerkadonan. Awor mas supermerkado ta duna nan klientenan un eskoho entre markanan konosí pero karu i markanan mas barata pero bon. Mas mihó un supermerkado logra esaki, mas e ta subi riba e lista di komparashon di preis.
Komo punto di mehorashon, e rapòrt di evaluashon ta menshoná entre otro mas komunikashon via radio i televishon òf via presentashonnan den bario.
Ministerio EZK i gobièrno di Boneiru (OLB) ta aktualmente den kòmbersashon pa yega na klaridat kon por apliká e komparashon di preis den e aña benidero. Esaki no ta rònt ainda. Komparashon di preis lo no sali yanüari aki.


text:
MEP y RAIZ a aproba nombracion di e ministernan nobo sin pidi ningun informacion y sin tene cuenta cu un conflicto di interes miyonario. Na mei 2021 a sali den prensa cu Endy Croes a demanda Ernst & Young y Fundacion Lotto pa Deporte. Segun prensa Endy Croes su interes den e caso aki ta un suma di por lo menos 3 miyon Florin. E hecho cu Endy Croes ta contra partido di Fundacion Lotto pa Deporte den e demanda aki ta haci cu Endy Croes tin un interes personal miyonario cu ta conflictivo cu e interes di Fundacion Lotto pa Deporte.
Pa e motibo ey parlamentario pa fraccion di AVP, mr. dr. Ryçond Santos do Nascimento a entrega preguntanan na Prome Minister, Evelyn Wever-Croes y Minister di Integridad, Ursell Arends, relaciona cu e cuestion aki. E preguntanan ta revela cu Gabinete Wever-Croes II ta midi Vanessa Tjon-Kock cu otro midi cu Endy Croes: un mester bandona su funcion pa motibo di un posibel conflicto di interes y e otro ta haya un Jackpot den forma di e cartera di deporte. Ademas, e caso aki ta revela cu Gabinete Wever-Croes II ta sigui usa e topico di ‘integridad’ como slogan politico, sin bin cu cambionan structural den e organisacion di gobierno. Aki parlamento tambe a faya, pa motibo cu ni fraccion di MEP ni fraccion di RAIZ kier a tuma nan responsabilidad y controla e candidatonan pa minister prome cu duna nan aprobacion.
Ryçond Santos do Nascimento a haci uso di e oportunidad tambe pa duna contesta na e comunicado di prensa di MEP cu a sali entre otro den DIARIO di 21 di september y cu ta dirigi na su persona. Den e comunicado MEP ta sigui ripiti e engaño di ex-minister Bikker cu segun Constitucion e vertrouwensregel ta encera cu ora cu un fraccion no tin confiansa mas den ‘su’ minister e minister ey no por keda como minister mas. E teoria aki ta sumamente peligroso pasobra e ta vocifera e idea di un democracia partidario (partijdemocratie) siendo cu nos Constitucion ta conoce un democracia parlamentario (parlementaire democratie). E vertrouwensregel ta ancra den articulo II.2 inciso 2 di e Staatsregeling di Aruba: “Indien een minister het vertrouwen van de Staten niet langer heeft, stelt hij zijn ambt ter beschikking.” Cu otro palabra: solamente Parlamento tin e autoridad pa papia na nomber di Pueblo. Naturalmente, siempre en cuando tin quorum.
Parlamentario Ryçond Santos do Nascimento a finalisa cu un yamado na e partidonan di coalicion pa para pa integridad y exigi pa kita e cartera di deporte for di Endy Croes y mustra un tiki mas madurez politico y seriedad den nan trabao.
22 september 2021


text:
Gradisimentu i Invitashon Hilda Augusta Huisman DamianaMihó konosí komo Mami
Gradisimentu i Invitashon
Esposo, yunan, nietunan, rumannan i demas famia di e defuntu:
Hilda Augusta Huisman Damiana
Mihó konosí komo Mami
Kier a gradisí tur famia, amigunan, bisiñanan, konosínan ku a mustra atenshon na entiero di nos defuntu stimá.
Un danki na tur ku a manda flor, krans, telegram, mensahenan riba facebook, whatsapp i yamada nan di telefon. Boso sosten i atenshon ta un gran konsuelo pa nos.
Alabes nos ke partisipá ku tin un Santu Sakrifisio di misa djasabra 14 di yanuari 2017 pa 7:30’or di anochi na Misa di Groot Kwartier.
Aseptá esaki komo un invitashon personal.


text:
Cera conoci cu director interino di AZV Edwin Jacobs
Door di Solange Tchong
E no ta un cara desconoci! Trahando hopi aña na SVb señor Edwin Jacobs conoce e sistema di seguridad social na Aruba bon bon. Awor como director interino di AZV e tin sigur un reto extra pa cumpli cu ne e siguiente lunanan.
SVb y AZV
No solamente el lo percura pa e trabounan na SVb continua pero tambe na AZV. Su prome simannan ta concentra riba e tres tareanan primordial cu el a ricibi, esta di trece trankilidad bou di e trahadonan, trankilidad pa e dunadonan di cuido y tambe continuidad di e proyectonan. Pa haya un miho bista di kico ta e ‘come y bebe’ di AZV, señor Edwin Jacobs a dicidi cu lo e tene combersacionnan orientativo y consultativo cu e team di AZV. Na mes momento lo e pone hopi atencion tambe na reuni cu tur e stakeholdersnan.
Prome y despues di corona
Segun señor Edwin Jacobs ta conta, AZV y Aruba no ta den un situacion facil. Prome cu e pandemia di coronavirus ya Aruba tabata para dilanti retonan grandi. Ya prome cu coronavirus a yega Aruba tabata tin presion riba e fondonan di seguro social, manera e pensioen di biehes. Pero tambe AZV. Pa hopi aña tabata tin ideanan pa adapta AZV sea den e cobertura of sea pa medio di e introduccion di por ehempel un aporte propio. E situacion di coronavirus a simplemente pone mundo y sigur Aruba den ‘overdrive’.
Futuro cercano
Segun señor Edwin Jacobs lo mester bay haci escogencianan importante pa nos pais. Tur partido envolvi lo mester colabora pa logra pone Aruba bek riba pia. Si kier keda cu e sistema di seguro social y AZV, e ta nifica cu lo mester haci cierto sacrificionan. Algo sigur cu ningun hende no a spera pero ta e unico forma pa recupera Aruba y su sistema di seguro social. Señor Edwin Jacobs ta convenci cu hunto lo logra. Su mensahe primordial ta pa tur hende purba keda positivo y calmo dentro di e situacion.


text:
ORAJESTAD: Diadomingo den ora di mainta Minister di Enseñansa y Deporte sr. Endy Croes tabata presente na Commandeurs Bay na Savaneta pa e competencia di landamento abierto. Un competencia cu ta wordo organisa anualmente pa Aruba Dolphins Swimming.
E mandatario a duna un discurso y a haci entrega di premionan na e landadonan Bobby Gibson, Braynsly Dirksz y Anezka Tromp. Un total di 124 atleta a landa riba distancianan di 1km, 3km of 5km. Mester remarca cu pa prome biaha e atleta femenino Britta Schwengle a haci un “time trail” di 10km esaki como preparacion pa un competencia Panamericano cu lo tuma luga na luna di october 2022.
Minister Endy Croes kier a felicita tur e landadonan cu a haci e competencia di landamento abierto uno sumamente exitoso. Un pabien tambe na Aruba Dolphins Swimming, mayornan y boluntarionan pa organisa un competencia hopi special pa nos landadonan.


text:
WILLEMSTAD – Na promé instansha ta mustra manera no tin masha ta pasa na Klínika Taams. Tin un rei di pashènt na resepshon, enfermero i médiko ta kana riba e tereno i e salanan di espera ta yen. Si bo sigui kana bai e departamento di medium care bo ta ripará ku a kita tur pañ’é kama. Henter e banda ei di e edifisio ta bashí.
Fatalidat ta drif manera un nubia pretu riba e hòspital privá aki. Ya pa añanan largu Klínika Taams ta traha ku pèrdida, pero awor malestar a bira asina pisá ku nan a pèrdè nan ‘goodwill’ serka bankonan i suministradónan. Ainda no a paga e 176 trahadónan e luna aki. “Mi ta bira masha tristu, mi ke sigui krese na Klínika Taams, nos ta trahando duru na nos kalidatnan”, kordinadó di kuido Sabrina Christina ta bisa.
Enfermera Ruthmila di e departamentu di medium care tambe ta emoshonal. “Esaki ta nos pan. Kòrsou su komunidat ta grandi, nos ta un brasa di hòspital grandi, un hòspital so no ta basta.” Tur dos e enfermeranan tin miedu ku e kalidat di kuida lo bai atras i ku lo bini listanan di espera mas largu.
Tenementu di buki
Coromoto Maria, presidente di e sindikato di kuido CBV ta bisa ku Taams su problemanan ta falta di nan propio direktiva. Lo a graps plaka. Kardiólogo Arthur Liqui Lung, miembro di direktiva ta bisa ku for di e bukinan a sali ku direktiva no a kue plaka sino a hinka plaka aden. Aktualmente tin un investigashon ta kore. “Último añanan nos mes no a haña salario di Taams. E problema finansiero di e klínika ta ku diestres aña largu no a subi e tarifanan.”
Tarifanan
Direktor médiko Earl Esseboom no ta komprondé nada di e argumento. Taams komo organisashon privá mes mester mira pa nan solushoná nan problemanan. Ku e tarifanan obligatorio di gobièrnu bo no por hasi mashá, e ta bisa. “Diestres aña kaba Klínika Taams mester kobra e mésun tarifanan, miéntras ku e gastunan di kuido si a oumentá den e tempu ei. Ta un situashon insoportabel ku pa añanan kaba ta papia di dje i ta rekonos’é, ma no ta solushon’é”, Esseboom ta bisa .
Novèmber último a subi e tarifanan di operashon di wowo despues ku e klínika a menasá di para e tipo di operashon aki. “Di repente e ora ei sí nos por a subi e tarifanan aki, i ku esaki gobièrnu bon mirá ta indiká ku e tarifa tur e añanan ei tabata muchu abou. Nos no por kalkulá ku forsa retroaktivo i e pèrdidanan ta sinta den e forsa retroaktivo aki.” Esseboom ta spera ku durante e Konseho di Ministernan djarason lo primintí ayudo. “Si no tin trahadó den kas nos no tin otro moda di hasi, nos mester sera.”
Lista di espera mas largu
Seramentu lo ta hopi malu pa kuido Liqui Lung ta bisa. “Pa e pashèntnan poliklíniko tin lista di espera kaba. Urologia, ortopedia i neurologia tin un lista di espera di lunanan. Si bo wak e pashèntnan klíniko, no tin sufisiente espasio pa atmishon. E kapasidat di Sehos i Advent no ta basta segun mi. Lo bini un problema mas grandi ainda ora nos bai Hòspital Nobo, ku tin tiki kama. Esaki lo nifiká lista di espera mas largu, mas mandamentu afó pa kuido médiko i un baimentu atras di kalidat di kuido.”
Minister Ben Whiteman di Salubridat no tabata alkansabel pa komentario
Outor Anneke Polak


text:
Buenos Aires 2018News
Mali y Kayla ta cay venci den nan ultimo wega
E duo ta clasifica pa e siguiente buelta asina mes
Duo di Mali Rafini y Kayla Arends ta cay venci den nan ultimo wega pero ta clasifica pa e siguiente buelta.
Awe diabierna den un temperatura bastante frieu den e Green Park na Buenos Aires, e duo di beach volleyball femenino Kayla Arends y Mali Rafini a enfrenta e duo Mexicano, Guttierez y Valdez. Mester bisa cu Aruba no tabata tin na miho dia awe unda nan ta cay venci den dos set cu e scorenan di 21 – 9 y 21 – 10.
Mexico tabata superior unda e duo tabata smash e bala bon y ta coloca cada bala den skina. Di otro banda Kayla a conta nos cu e no a hunga su miho wega mirando cu e la duda varios biaha pa bay pa cada bala, e ta dal e prome stap pero despues ta freeze, su wega no tabata uno agresivo manera den e weganan anterior. Algo notable tabata ora nos damitanan dal e bala cu seguridad, esaki tabata hinka Mexico den problema. Haltura di hungadornan di Mexico tambe a duna nan e ventaha. Aruba mes ta hungando cu dos defensa y sin blocker.
Segun coach Irald Phelipa tin hopi trabou pa haci pa loke ta e aspecto tecnico y e weganan tabata un tremendo experencia pa e muchanan. Awo nos por wak e nivel y con nos tin cu traha na Aruba si nos kier logra exito den futuro. Aruba tin e potencial awo ta keda na tur hende traha pa logra lo maximo.
Majan diasabra Aruba lo enfrenta e fuerte ekipo di Brazil.
Keda pendiente pa un entrevista cu nos a realisa cu coach Irald Phelipa riba e prestacion di e atletanan femenino Kayla y Mali.


text:
Mariniernan di entre otro Eskuadron 32 di Asalto (32 Raiding Squadron) Aruba y e Destacamento St. Maarten ta train diferente senarionan desafiante, desde dialuna 8 di maart durante e ehersicio ‘Caribbean Urban Warrior 21’ na Estados Unídos.
Vários biaha pa aña tin entrenamentonan conhunto cu e Mariniernan Mericano di e ‘2d Marine Division’ 2do Divishon di Marina, tanto na Estados Unídos como den e propio region di Reino di Caribe. Trainmento hunto cu unidadnan Mericano ta enfatisá e bon vínculonan entre ámbos pais y e unidadnan, pero tambe ta haci nan capas di intercambiá conocemento y experencia.
Camp LeJeune den Estado Carolina del Norte, ta duna e Mariniernan Hulandes, cu ta ubicá riba diferente isla òf na diferente pais den region Caribe, un chèns único pa train riba un nivel mas halto cu recursonan escaso den entre otro zonanan urbano. Nan lo ta di bishita na ‘II Marine Expeditionary Forces (MEF)’.
E trainen ademas di e localidad único aki ta haci CZMCARIB capas pa train su unidadnan na un nivel mas halto di loke ta posibel den su propio localidad geográfico. Pa medio di e colaboracion cu unidadnan Mericano y agregando e medionan escaso (helicòpter, avion, etc.), en combinacion cu un senario actual, ta forma un entrenamento desafiante pa tanto e mariniernan cu ta participá como e Comandantenan.
Den e preparacion y e ehecucion di e ehersicio aki enfáticamente a tene cuenta cu e.o. e limitacionnan di biahe, cu e pandemia di Covid-19 ta trese cun’e. Previo e biahe e militarnan a bay den Carentena pa evitá mas tanto cu ta posibel contacto cu otro persona. Solamente miembronan di personal cu un tèst di PCR (reaccion den cadena di polimerasa negativo), ta pèrmití pa participá n’e ehersicio.
Tur Militar participante ta biaha pa medio di un buelo charter sali di un ‘bubble’ bay n’e otro, saliendo for di Aruba, via Còrsou y St. Maarten, directamente pa North-Carolina. Lo tene cuenta cu tur e medidanan adicional cu ta, òf lo bay wòrdo imponé pa Gobièrno Mericano y/òf USMC/United States Marine Corps, Cuerpo di Marina Mericano. E ehersicio ta dura tres siman mas o ménos.


text:
WILLEMSTAD – Suspirando lider di koalishon Clyde van Putten (PLP) di Sint Eustatius ta sali e edifisio di Cft na Willemstad. “No bon” e ta bisa na un manera iritá ora puntr’é kon e deliberashon a bai. “Nan a skohe kaba.”
For di awor Sint Eustatius mester sigui e konsehonan di College financieel toezicht (Cft) tokante presupuesto i maneho finansiero. Asina minister Ronald Plasterk di Relashonnan den Reino a bisa Statia awe. “Pa evitá ku e presupuesto tanten bira mas malu for di awor no por tuma kompromiso finansiero nobo mas.”
Temporada kolonial
Na 2011 i 2012 tambe esaki tabata e kaso, pero awor e reakshon lo ta otro, Van Putten ta bisa. Ë hendenan di Statia lo no aseptá esaki.” E ta papia trankilamente pero ku palabra bon kla. “Hulanda no ta komprondé ku e temporada kolonial a pasa, nos hendenan a emansipá. Mientras tantu ku ami ta e lider riba e isla aki, nos lo no aseptá esaki i nos ta dispuesto di bai den lo mas ekstremo ku nos por. Kiko esei ke men? Nos lo bringa pa e kurasonnan i e alma di nos pais. Si mester drama sanger den kayanan di Statia t’asina mester ta.”
No ta kla kiko Van Putten ke men konkretamente. “Tempu lo siña nos.” Entretantu el a duna diputado Astrid Mc.Kenzie ordu pa bini Statia bèk for di Hulanda kaminda e tabata presensiá e siman di Hulanda Caribense. Van Putten mes lo a keda Kòrsou te djadumingu pero awor e ta kontemplá di bai bèk mas promé. “Lo no ta fásil pa trese e mensahe aki kas.”
Sekretaro di Cft Cees van Nieuwamerongen no ke bisa nada di e deliberashon ku e lider di koalishon di Sint Eustatius. “Awor nos lo warda e instrukshonnan d presupuesto adaptá pa 2015. E último temporada nos a manda diferente konseho pa Sint Estatius i nos a kompartí nos prekupashonnan. A duna e presupuesto un konseho negativo, esaki tabata algun luna pasá. Te awe nos no a risibí un presupuesto nobo.”
“Hulandes blanku”
E polítiko awor ta indiká ku e deadline pa un presupuesto adaptá ta bini muchu trempan. “Na luga di bini ku un supervishon delantá, lo tabata mihó pa eksaminá nos presupuesto i koperá ku gobièrnu. Pero mientras tantu Democratic Party di Koos Sneek – un hulandes blanku – no ta den koalishon bo ta haña bo ku e kosnan aki. E supervishon delantá no ta solamente polítiko sino rasista tambe. E sintimentu aki ta reina riba e isla. Hulanda no ta konfia e polítikonan lokal.”
For di 10-10-’10, e fecha ku Sint Eustatius a bira munisipio ekstraordinaro di Hulanda, segun Van Putten a pasa masha hopi belasten i areglo èkstra. “Pero plaka èkstra pa drecha e isla sosialmente i ekonómikamente nan no ta duna. Bo ta haña ku ta straño ku e défisit di presupuesto di e aña aki ta subi bai entre dos pa kuater mion dòler?”
Défisit ta oumentá
Van Nieuwamerongen ta enfatisá ku e défisit no a aparasé sin mas. “Na mitar di 2014 e promé señalnan di akto ilísito a drenta. Asina a tuma kompromiso ku no tabatin base den e presupuesto, manera nombramentu di trahadó èkstra ku no tabata presupuestá. E tempu ei kaba nos a indká ku algu mester kambia pa evitá supervishon delantá. Mi ta spera pa Statia ku e défisit no ta subi bai te kuater mion dòler.”
Outor Anneke Polak


text:
Peticion cu pago di e suma concerni no mas laat cu e fecha cu e ta caduca of denter di 6 luna despues di e dia cu e ta caduca (cu boet).
Mantene un patent
Descripcion
Pa mantene un patent mester paga anualmente gasto di mantencion. Un gasto anual ta un contribucion anual pa e derecho di patent. E doño di patent ta paga cada aña un suma pa mantene su derecho di patent.
Unda pa pidi'e? / Mas informacion na
Kico mi tin di hiba cu mi?
Kico ta e condicionnan?
E doño di patent ta paga cada aña un suma pa mantene su derecho di patent. E patent ta vigente tanten ta paga e gasto di mantencion. No ta posibel pa activa despues. No ta posibel pa prolonga despues di e termino di binti aña.Otro nomber pa tarifa anual ta tarifa di mantencion. Den caso di un patent Arubano bo ta cuminsa paga e tarifa anual desde e di tres aña despues di entrega e peticion pa patent. Por paga e tarifa anual no mas laat cu seis luna despues di e fecha cu e caduca. Bo ta paga un boet si ademas di e suma anual. Si bo paga prome cu e fecha cu el a caduca, bo no mester paga boet. E boet ta encera 25 porciento di e suma cu ta debe.Si bo no paga e suma anual, e ora ey e derecho di patent ta caduca. Solamente door di un excepcion grandi por reinstitui e derecho di patent. Den e caso aki bo mester manda dentro di un aña un peticion por escrito pa recupera bo patent (den e estado original).Si bo laga bo invento caduca, e ora ey tur hende por uza bo invento libremente.
Cuanto e ta costa?
Aki bou ta sigui un lista di e pagonan anual (takse cu mester paga pa mantene un patent (wak tabel 1).
Nota. Mester paga e sumanan di mantencion desde e di 3 aña despues di entrega e peticion pa patent. E ultimo dia cu por paga e suma anual ta e prome dia di e luna cu ta sigui esun den cua a entrega e peticion pa patent y cu a otorga e patent (fecha cu e ta caduca). Si paga despues di e ultimo fecha di pago, mester paga boet (e boet ta 25% di e suma cu mester paga - wak tabel II). Si no paga e suma anual cu boet dentro di seis luna despues di e fecha cu e ta caduca, e patent ta caduca den forma irevocabel.
Cuanto tempo ta dura pa hay'e?
No tin cu warda.


text:
Pa conoce e preocupacionnan cu ta biba den henter un comunidad, ta necesario tambe pa politiconan drenta barionan y bishita mas casnan posibel pa asina nos por sa kico realmente ta e inkietudnan di nos pueblo.
Partido MEP un partido cu aña den aña afo ta keda mantene contacto cu pueblo sea bishitando esnan den necesidad, esnan cu ta yama nos pa un of otro motibo y tambe esnan cu ta acerca partido na nos CEDE na Santa Cruz cu varios problema pero especialmente di belasting.
Sinembargo, como custumber di campaña electoral, candidatonan di Partido MEP ta drenta districtonan y bishita cas pa cas hibando nos mensahe cu nos tin e plan pa cambio cu nos pueblo tin mester y merece.
Den fin di siman Lider di Partido MEP, sra Evelyn Wever-Croes hunto cu candidatonan y sostenedornan a drenta den un forma masal den barionan di Noord. Nos a scucha y tuma nota di cada preocupacion cu ta biba den cada hogar.
Ciudadanonan di Noord ta pidi pa un cambio. Hendenan cu ta expresa cu ya nos no ta bibando den un Aruba di antes na unda cu por a biba trankil cu porta y bentana habri. Aruba mester un cambio completo riba e tereno di siguridad y criminalidad. Pa MEP e preocupacion aki lo wordo atendi mesora cu pueblo duna nos sosten y permiti nos goberna e proximo 4 añanan. Nos lo trece orden y respet bek cu a wordo perdi durante e ultimo 8 añanan cu a pasa pa Aruba
Habitantenan di Noord a mustra nan indignacion cu despues di 8 aña ainda e gobierno di AVP no a construi e HAVO/VWO scol cu Gabinete Oduber a laga tur plan y financiamento cla atras na 2009. Pa Partido MEP esaki ta un prioridad, mirando cu esaki lo alivia e problematica cu tin actual cu no tin cupo na scol di MAVO pa cierto cantidad di estudiante. MEP lo construi e scol di MAVO/HAVO/VWO na Noord.
Noord a ricibi nos den gran forma. Hopi chauffeur cu tabata pasa den nan auto a baha for di caminda pa saluda nos lider y demas candidatonan.
MEP su prioridad cu Aruba ta pa pone e hende central atrobe. Hunto nos lo logra esaki. MEP lo ta drentando tur skina di Aruba den e ultimo dos lunanan aki prome cu eleccion cu nos mensahe di cambio. Aruba, Hunto p’e cambio!


text:
KRALENDIJK – Sentro pa Hubentut i Famia ta e Sentro ku durante henter aña ta mantené kontakto ku famia den diferente forma, pa kuido, sosten, guia i aktividatnan edukativo.
5 òktober pa 9 òktober 2020 ta e siman di edukashon, ku e tema: Lanta Riba i Bria.
Siman di Edukashon ta reflehá kiko ta bai bon den Famia i kiko mas kada famia por hasi pa sigui mehorá.
Ta para ketu riba loke instansianan ta hasiendo huntu ku famia pa sigui fortalesé e laso familiar.
Lanta Riba i Bria ta un tópiko pa sigur para ketu riba dje i pa nos ban fortalesé nos mes i nos famia, spesialmente den e momentunan difísil di Covid-19 aki.
Sentro pa Hubentut i Famia ta presentá durante e Siman di Edukashon: dos charla via Zoom meeting.
1e Zoom meeting ta dirigí speshal na hende muhé:
Orador: Señora Nathaly Evertsz.
Tópiko di e charla: Muhé, deskubrí bo Forsa.
Fecha: 8 òktober 2020
Orario: 19:00 pa 20:30 ( shet’or pa mitar di nuebe)
2do Zoom meeting ta dirigí speshal na hende hòmber:
Orador: Señor Senders Giterson.
Tópiko di e charla: Ban pe kambio.
Fecha: 9 òktober 2020
Orario: 19:00 pa 20:30 (shet’or pa mitar di nuebe)
Datos pa drenta tur dos biaha na e Zoom meeting nan ta:
code: 4570482093
Password: q7Dx7H
Pues download Zoom meeting i log in pa bo sigui e informashon balioso aki unda ku bo ta.
Nos ta felisitá tur famia pa e siman di Famia i ta deseá famianan forsa pa e temporada difísil aki i ta sigui positivo.
Si bo ta deseá mas informashon, tuma kontakto libremente na telefòn: 717-7300 i pidi pa departamento di sosten den edukashon.


text: ORANJESTAD –Tin un un carta di Minister di Finansa dirigi na tur departamento di Gobierno ta circula rond den publico. Pa evita mal comprondemento, ta bon pa brinda e siguiente informacion, Minister di Finansa y Cultura Xiomara Maduro ta trece dilanti cu tur aña medio oktober, Minister di Finansa ta manda un carta pa avisa e departamentonan cu ta bay sera e administracion pa e aña coriente y pa esaki ta duna un fecha te cual por haci obligacion financiero nobo pa Pais Aruba. Banda di esaki sa pidi e departamentonan tambe pa indica cual ta e inversionnan cu ainda lo wordo haci den e aña corespondiente pa asina e suma aki keda reserva. Esaki ta un practica normal den tur gobernacion y ta wordo haci pa evita cu ta surpasa e sumanan acorda pa Parlamento di Aruba den Presupuesto di Pais Aruba. Minister Maduro ta acentua cu desde aña 2018 Gobierno a keda den e margen di gastonan presupuesta y aproba pa Parlamento di Aruba y no mester a bay fin di aña pa pidi mas placa na Parlamento. Minister di Finansa Xiomara Maduro su maneho desde un principio ta uno sostenibel, efectivo y transparente na publico en general. Cu e informacion aki e mandatario encarga cu finansa publico ta sigui duna contenido na su maneho financiero y ta spera di a aclarea e situacion y evita cualkier mal comprendemento.


text:
Barranquilla2018News
Competencianan a start na Barranquilla
Daniel, Mikel y Anahi a mira accion den natacion
Awe nos atletanan di natacion, Daniel Jacobs, Mikel Schreuders y Anahi Schreuders a mira accion den nan categoria.
Daniel Jacobs a termina di cinco lugar cu un tempo di 53.08 seconde den su disciplina di 100 meter liber, pero a cay cortico pa e round final. Mikel a mira accion di biaha su tras, pa cual tabata tin un tremendo prestacion cu un tempo di 49.90 seconde y e si lo mira accion awenochi den e final. Anahi a participa den e disciplina di 100 meter pecho cu un tempo di 01:14.02 y ta clasifica pa e B final di awenochi.


text:
Semper promé ku bai kuminsá ku un trabou, por ehèmpel di traha bolo, pasapalu, pan òf kushiná un kuminda, ta rekomendabel pa hasi tur e preparashonnan adelantá ku e produktonan ku lo bai traha kune.
- Pone tur e ingredientenan kla. Pisa bo hariña, suku, manteka, yist, baking powder i salu.
- Kòrta tur bo bèrduranan i pone nan den un kòmchi.
Pone tur ekipo/hèrmènt kla:
-
- Mekser
- Balansa
- Spatula di plèstik
- Wea
- Kuchara di palu òf stainless steel
- Kùp pa midi
- Kòmchi di glas of plèstik
- Kuchú
- Snijplank
- Ròlstòk
- Kuashi
- Batidó di webu (Klopper)
- Keukenklok
- Plancha
- Sefta
- Deegmes
- Raspu
Puntonan pa tene kuenta kune:
- Balansa: Pisa tur e ingredientenan riba e balansa pa bo haña e midi mas eksakto.
- Mekser: Mi ta rekomenda un mekser profeshonal pa ora ta traha bolo i mansa di pan òf pasapalu.
- Fòrnu: Keinta e fòrnu pa 15 minüt promé ku bai hòrna algu aden.


text:
Desde cu na luna di maart 2020 a registra e prome caso di COVID-19 na Aruba, e situacion laboral riba nos isla a wordo afecta grandemente. Companian a cera porta, trahadonan a wordo manda nan cas y nos minister di economia a informa cu Aruba lo sufri un perdida di 44% di su GDP. Di trempan a sali na cla, cu Aruba su mercado laboral lo enfrenta un reto enorme.
For di principio di e crisis, medidanan cu wordo tuma, manera ‘shelter in place’ y toque de queda, a pone nos enfrenta un pregunta cardinal y alabes doloroso: cua persona of empresa ta esencial y cua no? Hopi comerciante a wordo reta pa cu esaki, y hopi ciudadano tamba a puntra nan mes: dicon tal caminda ta cera mientras cu otro si ta habri? E medidanan tuma tambe a sobraya e privilegio di esnan cu por traha for di cas (knowledge workers), y esnan cu mester haci obra manual pa nan pan di cada dia.
E crisis aki a mustra cua trabounan tin derecho di existencia y cualnan no. Awo cu nos situacion economico y retonan pa cu nos finansas publico, e discussion encuanto trabou esencial y no esencial ta keda valido y te hasta bira mas determinante. Aruba su situacion financiero prome cu e crisis ya caba tabata precario. Regularmente, CAFT tabata haci un yamada na Aruba pa reduci gasto den e aparato gubernamental. Pa Aruba sali for di e crisis aki, atrobe lo rekeri pa sector publico analisa e existencia y necesidad di cierto trabounan y re-evalua salarionan pa cu typo di trabounan. E pregunta ta surgi si tin mismatch entre salario y trabounan indespensabel den nos mercado laboral.
Un trabou ‘no esencial’, ta un trabou inutil? Pa dia di obrero bonpasa.com ta publica e articulo aki di sociologo y hurista Igmar Reyes. E articulo ta toca e tema di trabou util versus inutil y tambe ta ofrese varios perspectiva y teoria interesante pa cu esaki.
Ki trabou bo ta haci? Esey t’e un di e prome preguntanan cu nos ta haci otro ora di topa pa prome biaha, cual no ta nada straño mirando cu mayoria di nos como adulto ta pasa nos ora di dia (lanta) na trabou. Trabou ta influencia nos bida priva, ta forma gran parti di nos identidad y ta duna un bista den locual nos ta haya importante. Den e relato aki lo trata e fenomeno di bullsh*t jobs (BS jobs).
Hopi estudio a wordo haci y ta concentra riba e aspecto di sentido den trabou. Trabou por haci hende contento, por duna orguyo y energia, pero trabou por haci hende infeliz tambe. Por pensa riba un ambiente toxico na trabou, un colega of hefe insoportabel of un trabou cu no ta duna satisfaccion of cu no ta paga bon. Perde trabou tambe por haci hende hopi malo, e pregunta ta surgi si tin manera cu trabou por aporta na mas sentido den bida?
Tin diferente manera pa haya sentido den trabou y pa ilustra esaki por tuma e storia di e 3 ponedonan di bloki. Ora e prome ponedo di bloki a wordo puntra ki trabou e ta haciendo, e la responde: mi ta poniendo bloki riba otro. E di dos a responde: mi ta trahando un muraya. E di tres a responde: mi ta construyendo un catedral. Tur tres a sa di crea balor di locual nan a haci, pero e ultimo persona a sa di splica cu locual e ta haci tin sentido. E topico aki ta uno cu ta keda complica, paso algo cu tin balor y sentido pa un persona, por diferencia pa un otro.
Hopi estudio a wordo haci y ta concentra riba e aspecto di sentido den trabou. Trabou por haci hende contento, por duna orguyo y energia, pero trabou por haci hende infeliz tambe. Por pensa riba un ambiente toxico na trabou, un colega of hefe insoportabel of un trabou cu no ta duna satisfaccion of cu no ta paga bon. Perde trabou tambe por haci hende hopi malo, e pregunta ta surgi si tin manera cu trabou por aporta na mas sentido den bida?
Tin diferente manera pa haya sentido den trabou y pa ilustra esaki por tuma e storia di e 3 ponedonan di bloki. Ora e prome ponedo di bloki a wordo puntra ki trabou e ta haciendo, e la responde: mi ta poniendo bloki riba otro. E di dos a responde: mi ta trahando un muraya. E di tres a responde: mi ta construyendo un catedral. Tur tres a sa di crea balor di locual nan a haci, pero e ultimo persona a sa di splica cu locual e ta haci tin sentido. E topico aki ta uno cu ta keda complica, paso algo cu tin balor y sentido pa un persona, por diferencia pa un otro.
Teoria encuanto BS Jobs
Aña pasa Professor David Graeber di London School of Economics a saca un buki hopi interesante titula ‘A Theory of Bullsh*t Jobs’, cual segun Graeber ta trabou (bon) paga cu ta asina completamente sin sentido y innecesario cu hasta e trahado no por hustifica su existencia, aunke como parti di condicion di empleo, e trahado ta sinti obliga pa pretende cu esaki no t’e caso. Importante pa sa ta cu ta e personanan mes ta indica cu nan trabou ta inutil, pues algo hopi subhetivo. Tambe Graeber ta afirma cu e balor di BS job ta inversamente proporcional na pago, y pa gran parti, mas util e trabou, mas mal paga e ta. Prof. Graeber ta ilustra esaki cu trabounan cu ta util manera di maestronan y enfermeronan cu merece mas pago.
Pa kita tur confusion, mester haci un distincion entre BS jobs y sh*t jobs. E ultimo trabou ta util pero hopi duro pa eherce y/of peligroso. Por ehempel, nan existencia ta indispensabel, mientras cu dia cu un BS job somenta, niun hende den sociedad lo tuma nota ni haya falta. Asina na mei 1970 tur banconan na Irlanda a sera durante un huelga cu a dura 6,5 luna (Irish Bank Strikes). Tur hende a pronostica un impacto catastrofico, pero lo contrario a pasa, tur cos a sigui draai. Siendo na februari 1968, 7 mil trahado cu ta piki sushi na New York a huelga pa 9 dia largo (The Great Garbage Strike) y e impacto tabata devastador.
Na 2014 Raad van Advies a haci un analisis interesante entre Curaçao y Aruba. A resulta cu Aruba tin hopi mas hende emplea den sector publico siendo nos poblacion ta mas chikito. Remarcabel tabata cu den ministerio di educacion, Aruba ta conta 1295 empleado, siendo Curaçao 841 den mesun ministerio. A constata cu e diferencia no tabata den mas maestro (lamentablemente) sino den mas empleo den beleidsdiensten y gerencia.
E pregunta ta surgi si na Aruba nos tin hopi BS jobs? Tal bes e fenomeno di BS jobs por splica nos desempleo cu ta relativamente abou? Si wak historia mundial, maneho economico durante e Great Depression na 1930 y tambe durante Segunda Guerra Mundial, paisnan desaroya tabata focus riba empleo full-time. E pensamento tras di esaki ta cu crea trabou inutil ta miho cu tin desempleo halto den un pais y evita inkietud bou di poblacion.
E fenomeno di trabou cu no tin niun motibo pa existi segun professsor Graeber no ta existi den sector publico solamente, caminda cu hopi hende ta wordo emplea y toch nada of masha poco ta wordo completa, sino tambe den sector priva. Posicionnan burocratico ta wordo yena siendo cu ora analisa e funcionnan aki, manera middle managers y business consultants, nan no ta aporta na nada. Esaki ta bay contra e filosofia di capitalismo caminda competencia ta stimula eficiencia y mas productividad.
Encuesta online
Por medio di un encuesta online, cual a wordo completa pa 348 persona entre 18 y 65 aña, cu ta biba y traha na Aruba a sali e siguiente resultado. Menos di 3% di e respondentenan no ta haya nan trabou importante y 11% ta haya nan trabou inutil pa comunidad. Siendo si compara cu resultadonan di Prof. Graeber na por ehempel Hulanda, 40% di trahadornan ta haya cu nan trabou no tin sentido y na Inglatera 37% ta haya cu nan trabou ta BS.
Kico lo por splica cu hende ta haya nan trabou no importante of inutil? Entre otro e ganado di Nobel prijs den economia, Richard Thaler den su articulo titula: ‘Nudge, not sludge’ ta remarca cu sierto actividadnan economico ta daña en bes di yuda hende. Por pensa por ehempel con companianan ta probecha di nos parti debil psicologicamente y nos parti ignorante pa asina pone nos cumpra cosnan cu nos no mester (manera riba Black Friday), of cu ta haci nos daño, manera alcohol, tabaco y gambling.
Gran parti di e respondentenan ta hopi satisfecho cu nan trabou, esta 75% ta satisfecho y 10% no. E resultado aki ta casi similar na e encuesta: How Happy is Aruba, di Oficina Central di Estadistica (CBS), caminda 84% di personanan adulto di nos poblacion ta contento, 70% ta contento cu calidad di bida y 70% cu nan trabou.
E resultadonan di e encuesta na Aruba ariba BS jobs ta sorprendente. Mi expectativa tabata di wak e mesun trend cu paisnan grandi y desaroya, pero e resultadonan no ta sostene e teoria aki. Rond 82% di e respondentenan ta haya nan trabou importante y 77% ta haya nan trabou util pa sociedad. Pa cu esaki no tin diferencia entre trahador den sector publico of priva. Nos hendenan ta satisfecho cu nan trabou, nan ta haya (en general) cu nan trabou ta importante y util pa nos comunidad.
E teoria di ‘Alienation’ di Marx na aña 1844 ta duna un splicacion plausibel p’e resultado positivo aki. Segun e teoria, trabounan cu wordo dividi den partinan hopi specialisa (cu conocemento y habilidadnan specialisa) por laga un trabou util mustra inutil, door cu ta perde e bista total. Door di e tamaño chikito di nos economia, trabounan ta rekeri habilidadnan y conocemento hopi mas general compara cu paisnan grandi y desaroya (caminda e grado di BS Jobs ta mas halto tambe). Y paso nos comunidad ta chikito, nos ta wak resultadonan directamente di nos esfuersonan haci na trabou. E componentenan aki ta haci nos considera nos trabou mas lihe util y cu sentido.
Remarcabel ta cu 35% di e respondentenan lo ta probabel pa entrega un parti di nan salario pa asina haya mas tempo pa trabou util y 30% ta duda si nan kier of no. Tal bes cu e 35% aki toch ta sinti obliga pa pretende cu nan trabou tin sentido? Of ta desea solamente mas tempo liber? Na 1930 e economista John M. Keynes a pronostica cu pa 2030 nos tur lo bay traha 15 ora pa siman. Tabatin un motibo pa pensa cu e ta tin rason, mirando avansenan tecnologico, nos ta capabel pa logra esaki. Pero Keynes’ su utopia nunca a materialisa. E motibo standard cu ta wordo duna ta cu consumerismo a crece enormemente y esaki nunca a wordo premira.
Asina e modelo simpel di un sociedad consumidor na su ciudadanonan ta: traha duro > wordo paga > cumpra cos (cu no mester) > sinti bon > ripiti. Pesey ta dificil pa kibra e circulo aki y traha menos ora, sin lubida cu costo di bida a subi substancial y pa añas salarionan no a crece den mesun rapidez cu productividad (cu excepcion di esnan cu top-entrada).
Nos ta bibando den un cultura di consumo incansabel, esaki a bira e curason di nos sociedad. Segun historico Yuval Noah Harari den su tremendo buki titula ‘Sapiens’, e rol di famia y comunidad a wordo kibra door di introduccion di consumerismo, caminda tur ciudadano ta comparti e mesun custumber y interes pa consumo. Pero mi ta kere nos por haci e cambio. Balor y sentido den trabou no mester wordo determina door di consumerismo y trabou sigur no mester sirbi solo pa acumulacion di cosnan (cu nos no mester).
Porta inconscientemente e 35% di respondentenan cu probablemente lo kier entrega un parti di nan salario, pa haya mas tempo pa haci un trabou util, lo mester yega p’e aña benidero (2020) na un balansa mas ideal entre un banda e afan pa mas y mas abundancia y di otro banda mas tempo balioso pa nan mes, of mas tempo pa dedica na trabounan boluntario, na e yiunan, na e grandinan, famia y amigonan. Basicamente, eherciendo asina e berdadero trabou util y cu sentido, esta e real non-BS job.


text:
KRALENDIJK – Diferente outomobilista desgustá pa e forma ku ta atendé bendementu di gasolin riba nos isla. Un desaster. No tin otro palabra. Si no ta esaki ta e otro. For di ayera mèrdia pòmp di gasolin ‘Bonaco’ tabata será ku tur probabilidat gasolin a kaba. Atardi lat a kontinuá ku e pòmp di gasolin ‘Gas Ekspres’ i poko mas lat esun na Mentor. E outomobilistá nan a sigui menshoná ku no ta promé bia, sino e situashon aki ku regularidat e ta sosodé. Sea e pòmp a daña, gasolin a kaba den tanki, òf e aparato pa swaip ta daña. E aparato ku tin na algun di e pòmp di gasolin ‘Fuel Up’ di MCB ta otro storia. E propagandanan ta bunita, sinembargo e realidat ta diferente. Un di e outomobilistanan a menshoná ku na Rincon e pòmp di gasolin tabata será i el a opta pa bin playa pa haña e sorpresa ku no tin gasolin niun kaminda. El a purba regresá Rincon i e outo a keda na mitar kaminda. Esaki tabata algun di e remarkenan, ku diferente persona ku a yega na pòmp di gasolin na ‘Mentor’, i a purba pa saka gasolin usando e aparato di MCB ‘Fuel up’, sin resultado. Hendenan tabata hopi desgustá.
Potrèt ta ilustrá algun di e kantidat di persona ku a presentá na e sitio.


text:
Enconexion cu e tiramento dia 21 februari na altura di Baranca Bar, Recherche di San Nicolas (DAR3) a detene ayera 2 ruman homber di inicialnan F.V. y awetardi na Paradera a detene un hende homber di inisialnan C.F. nasi na Aruba di 37 aña di edad y a confisca un revolver.
Mesora e recherchenan a bay cu e sospechoso na un cas na Caya Mangasina y akinan a confisca 2 arma di candela mas.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.


text:
AVB
Campeonato 2021/2022 di AVB dedica na 4 baluarte
Manera ta custumber di tur aña, AVB ta dedica e campeonato na personanan cu a duna un aporte na e futbol aki...
Division HonorMore Division Honor
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo...
Resumen siman 2 torneo AVB 2021
E siman dos di e torneo AVB a regala nos weganan cu hopi gol...
Division Honor/ 6 months ago
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y...
Copa Betico/ 6 months ago
RCA t’e poderoso campeon di Copa Betico Croes 2021, e club di Solito no por stop di gana titulo
E wega final di Copa Betico 2021 entre e actual campeon, e Tricolornan di...
FutbolAruba TVMore FutbolAruba TV
AVBMore AVB
AVB/ 3 days ago
Campeonato 2021/2022 di AVB dedica na 4 baluarte
Manera ta custumber di tur aña, AVB ta dedica e campeonato na personanan cu...
AVB/ 2 months ago
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba...
AVB/ 3 months ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta...
AVB/ 7 months ago
Investigacion riba proceso di inscripcion pa torneo di futbol
Recientemente e organisacion di futbol, Sport Vereniging Racing Club Aruba, SV RCA, a entrega...
ClubsMore Clubs
Club/ 1 year ago
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
Club/ 2 years ago
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
Club/ 2 years ago
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
Club/ 3 years ago
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...
More News
-
AVB/ 2 months ago
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba a cai den grupo D hunto cu...
-
AVB/ 3 months ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta pa personanan cu ta interesa pa bira referee,...
-
-
-
-
-
Ban Papia cu Futbol Aruba Temporada 2 Edicion 5
-
Ban Papia cu Futbol Aruba Temporada 2 Edicion 4
-
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen...
-
Ban Papia cu Futbol Aruba Temporada 2 Edicion 3


text:
Un sektor grandi di nos komunidat tabata eufóriko ora e lei di screening (ofisialmente: Landsverordening integriteit (kandidaat-) ministers) a keda publiká na oktober 2012. Por a skucha un suspiro kolektivo di alivio pasombra nunka mas lo pasa e bergüensa na 2010 ora un sèt di minister sin eskrúpulo a burla di e proseso di screening anterior.
Pero esei tabata 2012. Awe algun di e mesun aktornan ku a aploudí e lei di screening na 2012, ta deklará ku e lei, derepente, no ta hustu mas. Diferensia entre 2012 i 2019/20 ta: e lei ku tabata bon pa esnan sin étika e tempu aya, a obligá dos minister di e koalishon aktual tuma retiro (di kua unu a rekonosé su akto kastigabel den un “deal” ku Ministerio Públiko i a haña un “proeftijd”).
Awe ta papia ku e lei no ta hustu i no ta kumpli ku su ”berdadero” intenshon. Tambe, ta bisa ku Hulanda no tin lei di screening manera nos. E delaster ta bèrdat. I tin mas lei i tratado ku nos tin pero ku Hulanda no tin. Tambe vise versa Hulanda tin un kantidat di lei manera lei di eutanasia, belasting riba kachó di kas i tambe reglanan stringente pa protehá medio ambiente ku nos no tin. Si nos ke tur lei Hulandes ta mihó skràp outonomia i bira provinsia.
Nos mundu tin hopi ehèmpel di hipokresia i set pa poder ku (t)a pone polítikonan kita, kambia lei i reglanan ku tabata perfekto pa oponentenan polítiko pero no pa nan. Ehèmpel ta Daniel Ortega di Nicaragua ku a lucha pa kaba ku poder di famia Somoza di 45 aña dor di revolushon i kambio di konstitushon. Awe Ortega a kita, pone lei, kambia konstitushon pa pèrmití ku e por keda na mando pa bida largu akompañá pa su vise-presidente ku ta su kasá!
Na 2014 (Paisahe, Nr. 5, mart 2014) mi a boga pa no kita lei di screening manera e aktornan ku a bin na mando na 2010 (i ku entre 2012-2016 tabata den oposishon) tabata deseá. Mi a sugerí pa amplia e lei i pone mas regla, spesialmente ora un minister baha.
Awor, semper por i ta asta nesesario pa kambia lei debí ku sirkunstansianan a kambia. Pero pa trese kambio i swak e lei di screening pasombra e lei a obligá 2 minister di koalishon tuma retiro, no ta un rason bálido. Esei ta hiprokresia i kontra di nos (sentido di) estado di derechi. E ta hasi esnan ku awe ta boga pa kambia lei mesun sin eskrúpulo ku esnan di 2010. No tin diferensia.
Willemstad, Curaçao


text:
Hugo Chávez
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Hugo Rafael Chávez Frías (n. 28 di juli 1954 na Sabaneta, Venezuela - † 5 di maart 2013 na Caracas) tabata un politico Venezolano, cu a sirbi desde 1999 te su fayecimiento como presidente di Venezuela. Chavez tabata lider di e Movimiento Revolucion Bolivariana-200. E tabata promove un doctrina politico di democracia participativo, socialismo y Latin America i cooperacion Caribense, i tabata un critico di neoliberalismo, globalisacion i politica exterior di Merca[1].
E meta di su mision bolivariano tabata pa combati malesa, alfabetisacion, desnutricion, pobresa y otro mal social. Den asuntonan exterior, Chavez tabata contra e Washington Consensus door di yuda model alternativo di e desaroyo economico y ela pidi cooperacion entre e nacionnan pober, especialmente esnan di Latino America. Su influencia politico den Sur America (uzo di petrolio di Venezuela) y su relacion di confrontacion ku Merka a dun'e un profil geopolitico halto, i komo resultado e revista Time a inclui e den e lista di e personanan mas influyente rond mundo (100 most influential people) den 2005 y 2006.[2][3]
Chávez a fayece na 2013 despues di lucha contra di kanser pa casi dos aña, na edat di 58 aña. Prome cu su morto ela declara Nicolás Maduro como su sucesor oficial y lider di e Revolucion Bolivariana y su partido politico PSUV (Partido Socialista Unido Venezolano).
Operation Zamora[editá | editá fuente]
Na 1989, Carlos Andrés Perez a wordo elegi como presidente di Venezuela. Ela priminti e pueblo Venezolano ku e no lo traha hunto ku e IMF i e Washington Consensus di e gobierno Mericano, pero a hasi al contrario ora ela tuma e puesto. Protestanan contra di Perez su gobierno a resulta den opresion violento i masacre di protestantenan na man di polis politico i e ehersito. E evento aki a keda conoci como El Caracazo. E gobierno di Perez a declara cu 276 morto a cay, pero otro organisacionnan ta estima cu e cantidad di morto tabata mas halto ku 2.000. Chavéz, ku na e momentu ey tabata un funcionario militar, no a participa den e accionnan.
Despues di e Caracazo, Chávez a plania un golpe di estado contra di e gobierno di Perez, bou di e nomber "Operacion Zamora". E golpe a wordo intenta riba 4 di februari 1992, pero a fracasa. Chavez a entrega su mes na gobierno i despues na television a bisa cu e la fracasa solamente "por ahora" (pa awo). Durante di su encarselamento, Chavéz su popularidad a crece, especialmente entre e pobernan di Venezuala.
Presidencia[editá | editá fuente]
Chavez a funda e partido politico, Movimiento V República, despues di a faya di derota presidente Carlos Andrés Pérez na aña 1992. Chavez a wordo elegí como presidente na aña 1998 ku un campaña pa yuda e mayoria di e pobernan na Venezuela. Ela gana cu 56.20% di e votonan contra di Henrique Salas Römer, un economista educa na universidad di Yale, ku a recibí 39.97% di e votonan.
Na juli di 2000, Chávez a wordo reelegí como presidente, ganándo cu 59.76% di e voto contra Francisco Arias Cárdenas ku a participa cune den e golpe di estado di 1992. E aña ey, Chávez a cuminsa exporta petrolio pa Cuba den un interkambio pa docternan Cubano. E prome protesta contra di su gobierno a tuma luga na januari di 2001 como resultado di reformanan di educacion cu lo a introduci mas elementonan di e Revolucion Bolivariana den bukinan di skol.
Na december 2006, Chávez a wordo reelegi pa un di tres mandato como presidente di Venezuela. Ela gana ku 63% di e voto contra di, entre otro, Manuel Rosales. Riba 15 di december 2006, Chavéz su partido a uni forsa ku otro partidonan socialista cu a apoye den pasado pa forma un partido mas grandi yama "Partido Socialista Unido Venezolano" (PSUV). Den 2007 a miembrecia di e partido a crece bira 5.7 miyon hende. Na juni 2011, Chávez a anuncia ku e tabata recuperando di un cirugia pa saca un tumor canceroso. Mas despues, e gobierno Venezolano a declara ku e tumor no a wordo saca completamente.
Na October 2012, Chávez a gana su di kuater eleccion pa presidencia, contra di Henrique Capriles Radonski, ku 54% di e voto mientras Capriles a haña 45% di e voto. Riba 5 di mart 2013, Nicolás Maduro a anuncia e morto di presidente Chávez. No a wordo revelá ki tipo di cancer Chávez ta tin, ni tampoco ki tipo di tratamento ela ricibi. Un luna despues, Chávez su vicepresidente Maduro a wordo elegí komo presidente di Venezuela.


text:
ORANJESTAD – Na lugá ku e doño anterior di e refineria – kompania di zeta Valero – limpia e asbèst manera a palabrá, awor, riba nan mes tereno, rápidamente ta ampliá e lugá di basha sushi ilegalmente ku kònteinernan yen di material ku ta kontené asbèst i otro sushi industrial. Ounke ainda ta ilegal, ni gobièrnu ni hustisia no ta intervení.
Minister di Medio ambiente Mike de Meza a primintí ku e lo tene e doño anterior Valero na su palabra ku e lo limpia e asbèst. Vise presidente Martin Parrish di e kompania merikano a primintí ku nan lo a solushoná e asuntu. Pasobra e tiramentu di asfalt na e landfill di e refineria ta ilegal. Esei gobièrnu tambe ta rekonosé; nunka no a duna un pèrmit pa esaki.
Un reportahe di vidio di Sharina Henriquez
Seru di asbèst
Ku hopi spantu e habitantenan di e bario pegá Lago Heights – ku na 2005 ta hañ’é ku bashamentu di sushi – ta mira ku ya tin simannan largu ku ta basha mas asbèst. Ta nan mes a ripará despues, ku di repente nan a mira hòmber bistí na trahe protektor blanku ta traha riba e seru di asbèst.
Promé nan a kere ku ta limpia nan a bin limpia e sushi. Pero rápidamente e habitantenan pa nan spantu a mira ku ta mas sushi a bin basha aseka i ku e seru di sushi a bira mas haltu. Te awe no a informá e habitantenan. E servisionan di gobièrnu tampoko no tabata na altura. Esaki a sosodé numa te ora ku un habitante, Jaap de Vries, a informá nan tokante di e asuntu.
Asina por ehèmpel e Servisio di Inspekshon Tékniko (DTI) no tabata sa nada miéntras ku segun e Reglamentu di Asbèst, ku nan mester supervisá, ta prohibí pa sin pèrmit di minister di Hustisia òf un ámtenar ku el a designá kita òf limpia asbèst.
50 kònteiner di asbèst
De Vries ta manda un karta pa minister di Hustisia Arthur Dowers pa para e bashamentu di asbèst mésora, pero te awe e no a haña un reakshon. Entre tantu DTI a bai wak i nan a yega na e konklushon ku en bèrdat ainda ta dùmp asbèst. Nan tampoko no ta aktua i solamente ta konstatá ku tin ku dera ’50 kònteiner di asbèst’ ainda.
E kònteinernan di asbèst ei, tur no tabata tapá i a para ei añanan largu, ku entre otro mas material ku ta kontené asbèst di 2012 ora ku Valero tabata basha kas bashí abou.
Lesa aki e di dos parti tokante asbèst, e historia di famia De Vries : ‘Biba kaminda ta tira asbèst’.
Outor Sharina Henriquez


text:
📣FreeStyle Libre awor nobo riba merkado i optenibel eksklusivamente na Nature’s Discount.
👉🏾 Kontrolá suku sin mester prik!
✔ E sensor ta parti di un sistema kontinuo di monitor e suku di dia y anochi.
✔ E sensor ta chikí i por wòrdu pòni diskretamente abou di bo manga.
✔ E sensor ta fásil pa apliká i uza. Por baña òf hasi moveshon sin rísiko pa daña.
Nos a risibí e bon notisia ku esaki por wòrdu kubri dor di SVB. Pa mas informashon por puntra bo dòkter.
Na Nature’s Discount ta bende:
FreeStyle Libre Reader Nafl. 198.00 (1 biaha)
FreeStyle Libre 14 day Sensor Nafl. 198.00 (Pa 14 dia)
Nos ta invitá bo pa pasa i tuma un demostrashon grátis.
👉 Optenibel na Nature’s Discount Curaçao
📍Caracasbaaiweg 197-D (net dilanti di Luna Park Market i pega ku Panaderia Libanesa)
📆 Djaluna pa Djasabra
⌚8:30am-6:00pm


text:
Tag Archives: AAGA
Dokternan di SVb a Ricibi Diploma di Specialista den Salud Ocupacional
Diabierna 29 di november directeur di SVb den presencia di miembronan di Raad van Toezicht & Advies SVb, Minister di Salubridad Publico Sr. Dangui Oduber ademas coleganan di SVb a presenta na Hyatt Place, unda 7 dokter di SVb a ricibi nan diploma di Specialista den Salud Ocupacional (Arts voor Arbeid & Gezondheid Aruba). Esaki ta un primicio, unda pa prome biaha na Aruba ta otorga un diploma di educacion profesional di specialisacion den ramo di medicina.
Minister ademas directeur a splica cu e proceso aki tabata un largo, pero cu na final SVb awo y den futuro lo sigui saca probecho di e estudio aki, cual sigur lo continua cu graduadonan nobo otro aña caba. Asina na Aruba mes SVb ta aporta na e profesionalisacion di nos mediconan na Aruba, cu anterior kizas no por a specialisa nan mes den e ramo aki na Aruba, pero mester a bay Hulanda pa por a ricibi e estudio aki. E estudio aki ta un iniciativa di SVb cu a logra esaki den cooperaciobn cu e instituto Hulandes NSPOH (Netherlands School of Public and Occupational Health).
SVb ta felicita tur nos coleganan dokter kende a sacrifica hopi di nan tempo pa por a finalisa e estudio aki, cual nan a inicia na aña 2016 caba. Un pabien grandi ta bay na nos 7 dokternan cu a gradua awe como Specialista den Medicina Ocupacional: Dr. Christian Mejia, Dr. Viviana Bustos, Dr. Melissa de Cuba, Dr. Flavia Pinedo, Dr. Guaicaipuro Jimenez, Dr. Miguel Genser y Dr. Myron Genser.
SVb a Introduci Opleiding tot Arts voor Arbeid en Gezondheid Aruba
Despues di preparacion pa algo mas cu dos aña, Banco di Seguro Social di Aruba SVb ta duna inicio na un proyecto unico pa nos organisacion. Diahuebs 18 di januari 2018 den Aula di Universidad di Aruba a tuma luga e ceremonia cu a duna inicio na e estudio di specialisacion pa dokternan general cu ta trahando na SVb, Opleiding tot Arts voor Arbeid en Gezondheid Aruba (AAGA). E estudio aki a bira posibel danki na e cooperacion di The Netherlands School for Public and Occupational Health (NSPOH).
Desde 2009 e cuerpo medico na SVb a amplia y na 2015 a mira e necesidad atrobe pa ofrece e dokternan pa sigui cu un estudio specialisa. Pa esaki SVb Aruba aserca dr. Harrie Veneman, ex-hefe di e departamento medico na SVb kende actualmente ta traha na NSPOH. Hunto cu dr. Veneman a dicidi di asumi e reto di inverti den esaki y NSPOH di nan banda a desaroya un programa pa un estudio di specialisacion, adapta na e realidad di Aruba, garantisando e calidad pa cual NSPOH ta conoci p’e.
SVb ta encarga cu dos ley hopi importante pa trahadonan den sector priva. Esaki nan ta e leynan di seguro di malesa y seguro di accidente di trabao. E leynan aki ta otorga un trahador segura e derecho riba compensacion di su sueldo den caso di malesa of accidente di trabao. Esaki ta trece cune cu SVb mester determina si e trahador segura tin un malesa of a sufre un accidente di trabao cu ta strobe di haci su trabao. E staf medico di SVb ta e unico profesionalnan autorisa pa e dos leynan pa determina si un persona tin derecho of no riba compensacion y pa cuanto tempo. Actualmente e staf medico aki ta forma pa dokternan general, dokternan di seguro y dokternan di empresa. E ultimo dosnan aki ta dokternan specialisa. Cu inicio di e specialisacion aki SVb ta brinda henter su staf medico e oportunidad pa specialisa nan mes den e campo di medicina social, e ramo di medicina cu ta studia e relacion entre salud y trabao.
Despues di un periodo largo di preparacion, unda dr. Ron Bieze, hefe di departamento di Labor y Salud na SVb, a hunga un papel importante, na augustus aña pasa e programa a keda aproba pa gerencia di NSPOH y na september SVb a firma e contract cu NSPOH. Asina cu orguyo SVb a presenta e grupo di dokter cu lo specialisa, kendenan ta dr. Christian Mejia, dr. Flavia Pinedo, dr. Miguel Genser, dr. Myron Genser y dr. Melissa de Cuba y ta desea nan hopi exito den nan studio. Pa SVb e estudio aki ta sumamente importante y ta ancra e base pa futuro programanan cu lo ofrece na nos dokternan di SVb.


text:
Djadumingu mèrdia nan a yega Santiago de CubaGruponan artístiko ta hopi entusiasmá
Djadumingu mèrdia nan a yega Santiago de CubaGruponan artístiko ta hopi entusiasmá
KRALENDIJK – Tur e gruponan artístiko boneriano ku ta partisipá e siman aki na Festival del Caribe, evento kultural ku ta tuma lugá na Santiago de Cuba, ta entusiasmá. Esaki por komprondé di e lidernan di e diferente gruponan ku a yega e pais karibense djadumingu mèrdia ku un buelo charter di e kompania Fly Allways.
Manera ta generalmente konosí kaba, e siman aki e siudat Santiago ta sede di e di trintishete Festival del Caribe, organisá pa e instituto Casa del Caribe, dirigí pa Orlando Vergés. E festival dje aña aki, tambe konosí komo ‘Fiesta del Fuego’, ta dediká na Boneiru.
Gobièrnu di Boneiru a pèrkurá pa un grupo grandi di artista di vários disiplina partisipá na e festival. Ta trata di Grupo Watapana ku muzik krioyo, Grupo Eso ku muzik krioyo i moderno, Grupo Maskarada ku muzik i bailenan teatral, Grupo Tuti Fruti ku muzik i kanto krioyo, Dance Sensation ku dansa moderno, Grupo Folklóriko Bonaire ku dansa krioyo, rei di tumba di Luigi Molina, ganadó apsoluto di festival kanto krioyo Marian Offerman i ganadó apsoluto di e festival ‘Ban kanta nos Boneiru’ Gilberto Martis.
Den entrevista sostené ku tur lider di e gruponan musikal por dedusí ku nan ta kontentu i entusiasmá pa por partisipá na e festival dediká na Boneiru. Nan ke duna lo máksimo den nan diferente presentashonnan. Ta manera Nina den Heyer, diputado di kultura, a deklará den fin di siman na prensa: “Un pueblo chikitu na kantidat di habitante, pero grandi di kurason. E artistanan aki lo bai brinda lo mas mihó ku nan tin.”
Masoménos 110 artista boneriano a biaha den fin di siman pa Cuba pa partisipá na Festival del Caribe. E artistanan ta hospedá den entre otro Hotel San Juan, Hotel Rancho i Hotel Meliá, tambe na algun otro lugá di hospedahe.
Michael Janga, lider di Grupo Watapana, a trese dilanti ku pa nan ta un honor di por partisipá pa promé bia na e festival. Nan ta realmente kontentu ku un integrante di nan, Marcel (Chai) Mercera, ta bai haña un premio kultural ku ‘Casa del Caribe’ ta opsekiá na personanan ku a sobresalí den ramo kultural. Ta trata di ‘Premio Casa del Caribe’. Mercera, ku tambe a yega djadumingu mèrdia, a bisa ku e ta sinti su mes honrá pa por risibí e premio aki.
Di e gruponan ku a yega Cuba djadumingu mèrdia tin tambe Grupo Tuti Fruti, ku dos aña pasá tabata na Cuba kaba, aktuando den Festival den Caribe. Emma Sint Jago, lider di e grupo aki, a bisa ku nan ta kontentu di ta bèk.


text:
Presidente di Arubaanse Voetbal Bond, ing. Richard Dijkhoff a informa cu e astro di futbol Hulandes, Frank Rijkaard, a yega Aruba pa duna clinics na trainernan di ekiponan di futbol di division infantil y na e muchanan mes.
Frank Rijkaard ta un personahe hopi conoci den mundo di futbol internacional. Despues di un carera exitoso na Hulanda unda cu el a forma parti di seleccion Hulandes, entre otro el a bay forma parti di teamnan Europeo manera AC Milan y FC Barcelona. Den un lapso masha cortico el a sa di conkista dos trofeo di Europa cu e ekipo Barcelona y a titula campeon na Spaña na mas di un ocasion cu e ekipo Barcelona.
“Despues di un peticion di Jan Poets pa por invita Frank Rijkaard pa ta presente den su programa durante su award night como cu e tabata e persona cu a encurash’e pa sigui den e ramo di periodismo, cu mesora nos a haci tur esfuerso pa trece Aruba y alabes pa e tene cursonan special y clinics pa LIFIDA cu ta cay bao di AVB. A dicidi di organisa un curso di dos dia pa e coachnan y muchanan di U13 y U15,” asina Richard Dijkhoff a splica.
Durante e dos dianan aki, Frank Rijkaard a comparti su experiencia cu e diferente coachnan cu tin TC3. Frank Rijkaard a guia e trainernan y conhuntamente cu esey a duna curso na 60 mucha cada dia na Centro Deportivo Frans Figaroa.
E curso aki ta den cuadro cu e cooperacion cu AVB tin cu KNVB. Dos siman pasa otro astro di futbol Hulandes, Ruud Gullit, tabata na Aruba “y tin cu bisa cu e coachnan cu a haya clinicnan aki a keda super contento. Nan a siña masha hopi mes y esaki nos ta spera di Frank Rijkaard tambe,” asina Richard Dijkhoff a duna di conoce. E cursonan ta tuma luga dianan 7 y 8 di december.
Combina cu e cursonan e strea di futbol a pone dos dia riba su bishita di trabao pa asina e por descansa y gosa un poco di e hospitalidad Arubano. A hib’e diferente localidad na Aruba y a keda encanta cu nos isla. Frank ta bisa cu el a combina e trip aki pa duna e clinic y disfruta un poco di e solo y hendenan amabel.
Asina aki AVB a haci su maximo esfuerso pa por logra haya Frank Rijkaard na Aruba. Dor di e bon contacto y cooperacion entre e Presidente di AVB y e presidente di KNVB di Hulanda, a dicidi cu KNVB ta coopera pa Rijkaard por duna curso na e division infantil di AVB, algo masha di aprecia.


text:
Ultimo dia pa inscribi pa Landsexamen 2019
Seccion Examenbureau di Departamento di Enseñansa Aruba ta recorda cu e ultimo dia di inscripcion pa Landsexamen 2019 ta diabierna dia 28 di september.
DEA ta entrega metodo “Taalpret” na ISA
Recientemente a tuma luga entrega di e metodo di Hulandes como idioma stranhero “Taalpret” na International School of Aruba (ISA). E directora a keda masha contento cu e metodo y mesora lo implementa esaki na su scol.
Studentenhuisvesting na Hulanda
Den Haag – Arubahuis ta conseha futuro studiantenan for di Aruba: Inscribi for di awor caba pa bo por bin na remarke pa haya un vivienda ora di bin studia na Hulanda otro aña.
Colegio Frère Bonifacius atrobe na Indianenweg
Minister Lampe den su capacidad di Minister di Enseñansa a pidi DOW su cooperacion, pa traha un rapport di e situacion real di e edificionan riba tereno di Colegio Frère Bonifacius na Indianenweg.
IPA a start cu e minor Globalization, Diversity and Multilingualism
Instituto Pedagogico Arubano (IPA) a “kick off” su prome Minor Internacional yama Globalization, Diversity and Multilingualism na Nicolas Store (community museum) na San Nicolas.
Studiantenan di Movecion y Salud cu kamp di inspiracion y motivacion
Recientemente, e studiantenan di prome aña di e estudio di Movecion y Salud (MyS) di Instituto Pedagogico Arubano (IPA) a participa na e asina yama Land Kamp Movecion y Salud 2018.
Arubahuis ta nombra diferente mentor nobo
Den Haag – Recientemente Arubahuis a conclui e proceso di solicitidud pa nombra diferente mentor nobo cu ta keda encarga cu e guia y sosten di nos studiantenan durante nan prome aña di estudio na Hulanda.
Minister a encarga Inspectie cu decision referente calor
Gobierno di Aruba ta preocupa cu e situacion di calor na Aruba e dianan aki, especialmente pa nos muchanan na scol y den klasnan cu ainda no tin airco. Minister di Enseñansa dr. Armando Lampe a tuma accion y a encarga Inspecteur di Onderwijs pa hunto cu cabesante di scolnan afecta pa calor extremo, cera e scol ora ta necesario.
Vakantierooster 2019-2020 ta aproba
Departamento di Enseñansa ta informa cu e vakantierooster pa aña escolar / academico 2019-2020 y e ATV-dagen Onderwijspersoneel pa aña calendario 2020 ta aproba.
BNA preparando pa Festival di Buki pa Mucha
Biblioteca Nacional Aruba (BNA) ta den full swing cu e preparacionnan pa e Festival di Buki pa Mucha 2018. Un proyecto anual cu biblioteca ta organisa pa stimula lesamento cerca tur mucha den comunidad. Actividadnan di Festival di Buki pa Mucha pa aña 2018 ta den luz di e tema ‘Amistad’. Traha storia hunto.


text:
ULTIMO ORA: BONEIRU.
ATRAKO ARMA RIBA UN KOMPANIA DI SEGURIDAT KU TABATA DEPOSITANDO PLAKA NA UN BANKO LOKAL
AWE TARDI ALGUN MINUUT PROME KU 5PM UN ATRAKO A TUMA LUGA DILANTI DI UN BANKO LOKAL AKI NA PLAYA NET NA MOMENTU KU UN TRAHADO DI UN KOMPANIA DI SEGURIDAT A BAI PA DEPOSITA UN SUMA DI PLAKA NA E BANKO.
2 TIPO DEN UN KIA PICANTO A SORPRENDE E TRAHADO DI E KOMPANIA Y A BAI KU E TAS KU PLAKA.
NA E MOMENTUNAN AKI NO POR BISA EKSAKTAMENTE TA KWANTU E BOTIN TA.
POLIS Y RECHERCHE TA NA E SITIO DILANTI DI E BANKO.
A SERA KAYA UN RATU AWOR AKI PA E INVESTIGASHON KU TA ANDANDO.
TIN CAMERA TAMBE DEN BESINDARIO EYNAN.
FUENTE NAN BON NA ALTURA DI UN KE OTRO A SPLIKA NOS KU RECHERCHE YA TIN SIERTO PISTA PA MOVE RIBA DJE.
BAN MIRA SI TA LOGRA DETENE E ATRAKADONAN AKI.
FUENTE: AIMED AYUBI/LIVE99
NOTISIA KU BO POR KONFIA.
SI NAN LESE OF PAPIA DI DJE TA AKI NAN A MIRE.


text: KRALENDIJK – Selibon N.V. a instalá kliko riba entre otro Malekon. Shanelca Martha di SELIBON N.V. den un entrevista ku Radio Live 99.9 FM a menshoná ku e kompania di limpiesa di e isla di Boneiru a pone Kliko na algun sitio mas resientemente. A pone na diferente sitio den sentro di suidat i awor ku waf di Chachacha ta renobá, tin Kliko na e sitio. Esaki SELIBON N.V. a hasi huntu ku OLB pa asina kordiná bon unda ta nesesario pa pone Kliko. Ta trata di 5 kliko den e área di Malekon ku a bin aserka i tambe a pone tres na altura di ‘Pink Beach’. E área di Malekon ta den desaroyo i tin atenshon pa poulatinamente sigui pone mas Kliko na diferente sitio alrededor di e Malekon. Tur mainta trempan e trùknan di SELIBON N.V. ta pasa rekohé shushi den sentro di suidat, esaki promé ku tin hopi moveshon di hende i vehíkulo, Shanelca Martha a bisa na Radio Live 99.9 FM.


text:
Arabia Saudita
E Reino di Saudi Arabia (Arabe: المملكة العربية السعودية), komunmente konosi komo Arabia Saudita ta e pais árabe mas grandi di e Medio Oriente. E ta grens ku Hordania i Irak na e parti nort i nort-ost, Kuwait, Qatar anto e Ermiratonan Arabe Uni na parti ost, Oman na parti suitost, anto Yemen na parti sur. E tambe ta konekta ku Bahrein dor di brug. E Golfo Perziko ta keda na parti norto-ost anto e Laman Korá na parti west. E tin un poblashon estimá di 30 mion, anto ta aproksimadamente 2,149,690 kilometro kuadrado grandi. E Reino tin biaha ta yamá e "Pais di e Dos Moskenan Sagrando" referiendo na Mekka i Medina, e dos lugana sagrado den Islam.


text:
KRALENDIJK – Radio Live 99.9 FM tabatin un kombersashon ku Obispu di Diósesis di Willemstad Luis Antonio Secco, relashoná ku enkuentro di padernan na Boneiru siman tras di lomba.
E enkuentro tabata fruktífero obispu Secco a bisa. El a menshoná ku gran parti di pader di Diósesis di Willemstad a partisipá na e aktividat. “E aña aki tabata turno pa reuní na Boneiru kaminda tur saserdote di e 6 islanan a sinta huntu. Papa Francisco a pidi nos pa selebrá e luna di òktober spesialmente. ‘Batisá i mandá’ tabata tema di e aktividat. Nos tur komo kristian katóliko mester ta mas aktivo, dinámiko i kontentu pa forma huntu un komunidat bibu,”obispu a menshoná. El a sigui bisa:”Nos a papia entre otro riba tur e selebrashon di tur luna durante aña. Pasku di nasementu, Pasku di resurekshon, Atvènt i kuaresma. A papia di nos hubentut krísis, hende ku ta sufri pa un òf otro motibu, problema di refineria na Kòrsou ku ta bai sera i Hospital nobo ku ta bai habri i mester di sosten di pueblo i iglesia. Nos ke pa katólikonan ta fuerte na skolnan. Papa su mensahe ta bisa; sali i bai tuma kontakto ku hende ta ku di ta miserikordioso i demostr’é hopi amor,obispu a bisa. “Mas di trinta pader i 2 Diakono a reuní durante e dianan ku a pasa. Un gradisimentu di kurason na tur aki na Boneiru ku di un manera òf otro a duna nan aporte pa e konferensia aki por tabata unu eksitoso. Na e komishon organisadó, tur ku a koperá ku spònser den diferente forma ku: material, trabou, akohida, ku aporte finansiero òf di otro un forma, na komishonnan di kada parokia ku a prepará e kaloroso bon bini i akomodashon promé, durante i despues di selebrashon di Santa Eukaristia den nan parokia. Un danki ta bai tambe na parokianan ku a respondé na e yamada pa a bin selebrá Santa Eukaristia na e diferente parokia huntu ku nos padernan di Diósesis di Willemstad. Na medionan di komunikashon ku a duna kobertura spesial na e siman aki un danki ta bai na boso tur. I por último nos bon Dios sigui bendishoná Boneiru pa asina nos tur huntu segun kada un su don, disiplina i forsa por sigui traha den union i komunion na bienestar spiritual, sosial i ekonómiko di nos komunidat Boneriano. Un trabou formidabel, ”obispu a finalisá bisando.


text:
r
Oranjestad-Siman pasa un seleccion hubenil den e deporte di taekwondo a biaha pa e ciudad di Guayama, Puerto Rico, unda nan a competi den e evento internacional di taekwondo yama Los Brujos del Taekwondo. Esaki den conexion cu e celebracion di e di 15 aniversario di dicho torneo. Mester bisa cu Aruba a wordo representa pa e atletanan Chiara y Sophia Petrocchi como tambe Angelo Rodirguez, mientras cu Theo Rodriguez a fungi como nan coach.
Durante di e competencia aki nos atletanan di taekwondo a midi forsa contra atletanan di paisnan fuerte manera Merca, US Virgen Island, México, Venezuela y Puerto Rico. Pa loke ta e resultadonan esaki tabata uno satisfactorio mirando cu tur tres atleta a logra subi e podium na Puerto Rico. Cada atleta a bringa dos pelea unda e atleta femenino Sophia Petrocchi a a gana su prome pelea 12 – 6 contra di Merca, mientras den e di dos pelea, Sophia a triunfa contra di Puerto Rico cu e score grandi di 24 – 3. Su ruman muhe Chiara Petrocchi a bringa contra di Puerto Rico y a gana 16 – 2 mientras cu den su dos pelea Chiara a gana cu e score di 10 – 6 contra di Merca. Notabel ta cu Chiara a bringa un combate di exhibicion contra Santo Domingo unda e la cay venci cu e score di 3 – 0 y keda cu e plata. Por ultimo e taekwondista masculino Angelo Rodriguez a gana tur dos su combatenan. Den su prome pelea e la vence su contrincante di Santo Domingo 14 – 1, mientras den su di dos pelea e la gana Puerto Rico 13 – 4. E federacion di taekwondo, ARTBO sigur por ta super orguyoso di su pupilonan.
Un danki sigur na Lotto, e Loteria di Aruba pa medio di Comision di Subsidio cu a subsidia e seleccion hubenil di taekwondo pa por a competi den e evento internacional di taekwondo na Guayama, Puerto Rico.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
WILLEMSTAD – E eksploshon na krùithùis na Seru Lora a sosodé kasi tres aña pasá i por lo pronto no ta mustra manera lo bini un sitio fiho nobo. Na 2013 a kuminsá usa e sitio temporario na Brievengat i ta manera esaki lo keda asina. Pero seguridat sí no tin niun kaminda.
“Bon mirá no ta un krùithùis”, James Wilson di e departamento di prevenshon di brantwer ta bisa. “Pero ya pa añanan largu tur kos ta bai bon ke men nos tin konfiansa.” Brantwer ta konsehá tokante e sitio, pero e responsabilidat di krùithùis ta serka Dienst Openbare Werken (DOW). Pakiko esaki t’asina, no ta kla. Wilson no ker a kontestá esaki i DOW no tabata alkansabel pa komentario.
Promé eskoho
Despues di e eksploshon tres aña pasá, kaminda tabatin kuater morto i diferente hende a sufri herida serio, mester a bini un sitio lihé pa warda vürwèrk. Brantwer tabata traha riba esaki kaba promé ku e eksploshon. “E sitio na Brievengat no tabata nos promé eskoho pa un krùithùis nobo”, Edmiro Anita, èks Hefe di Prevenshon na brantwer ta bisa. “Pero despues di e eksploshon na Seru Loraweg mester a bini un sitio nobo lihé i minister a skohe esaki.”
E opstákulonan ta falta di awa pa paga kandela na e sitio, e seguridat limitá i un tranké ku no ta sera. Si tin awa pa paga kandela mes ta difísil pa mira djafó: pafó di e containernan no tin nada i, si e awa no ta den e containernan, no tin solushon pa e awa. Tampoko no tin seguridat na e krùithùis i hende sin pèrmit ta drenta sali sin problema i yega na e containernan. E hendenan ku ta pasa bai bini a pusha e tranké manda abou.
Segun Wilson, ku aktualmente a enkargá hopi tarea di Anita, ta responsabilidat di DOW pa pèrkurá pa e luga ta seif. “Nos a duna un konseho manera nos ta hasi tur aña. Na final ta DOW mester kumpli ku e konseho.”Pa laga e lugá keda apsolutamente seif, banda di e kosnan ku a menshoná kaba mester usa material ku no por pega kandela fásil. “Akaso bini un kimamentu chikí, e kandela no ta bula bai e otro containernan fasil. Ademas mester tin ventilashon den e containernan pa asina airu fresku por drenta e containernan.”
Kos ku ta sende kandela
E mas importante segun Wilson ta ku nunka nunka algu ku ta sende kandela no por yega serka. Esaki por ta un sigaria sendé. “Tur hende ku trata ku vürwèrk no mester huma den serkania. Esaki ta i ta keda peligroso. E riesgo ku esnan ku no tin outorisashon lo keda hasi esaki, ta keda miéntras tantu ku tur hende por yega fásil serka di e containernan, pero tòg Wilson ta pensa ku nan lo bini kla. “DOW tin algun kos di hasi ainda, pero e sitio riba su mes ta seif kaba. Si algu bai malu, loke nos no ta ferwagt, awor e krùithùis ta na un distansha seif di e habitantenan.”
Outor Elisa Koek


text:
Oranjestad-Nos Pais tin yen di reto y ta parce cu Minister Eman ta core biaha bay den exterior pa no mester enfrenta ningun di nan. Poco dia pasa mes, BBO a subi na Aruba y Minister Eman tabata ausente. Awor aki ainda no tin claridad riba e supervicion financiero di nos Pais door di CFT y Minister Eman no tey pa splica Pueblo nada ya cu e ta duna speech den conferencia na Toronto, Canada. Y ya caba e mandatario ta preparando biahe pa Paris pa bay bolbe duna speech. E modo di proceder aki ta un falta di respet pa Pueblo di Aruba. Minister Eman mester atende retonan na cas of e mester retira pa modela como orador den exterior.
Enves di elemina ta subi BBO
Dia di e reunion publico na Parlamento pa hisa BBO, Minister Eman a briya cu su ausencia. Presidente di Parlamento a bisa cu Minister Eman tabata di biahe, pero no tin ningun corespondencia pa bisa unda Minister Eman tabata. Remarcabel ta cu e dia despues si Minister Eman tabata plak sticker di orguyoso di mi Pais. Esaki ta un falta di respet y un bofta den cara di Pueblo.
Supervicion financiero
Minister Eman a firma protocol dia 2 mei 2015 pa hinca Aruba bou di supervicion financiero di Hulanda for di 1 augustus 2015. Pero faltando menos cu un luna ainda ningun hende sa kiko ta bay pasa. A core nombra un representante den CFT pa Aruba, pero ningun ley pa supervicion financiero a yega Parlamento. Mas tristo ta cu Minister Eman no ta splica kiko e consecuencia lo ta si su Gobierno no cumpli cu e deadline di 1 augustus 2015.
Retonan berdadero di nos Pais
Minister Eman ta tira speech den exterior pa gaba cu e retonan energetico, economico y social di nos Pais. Pero e no ta splica con ela castiga e Pueblo aki cu prijs halto pa awa y coriente pavia di hedging. E mandatario no ta bisa con ela stanca economia di e Pais aki cu su falta di decicion, cu su medidanan door di mal gobernacion. Y claramente e no lo bisa con su gobierno a haci e Pueblo aki pober cu un costo di bida haltisimo.
Minister President of orador pa modela den exterior
Minister Eman no por sigi falta Pueblo respet boftando nan cu tanto biahe pa exterior sin cu e ta atende e retonan na nos Pais pa cual ela haya e confiansa y e mandato di e Pueblo aki. E ta un berguensa cu e Promer Minister di nos Pais ta core sconde den exterior pa no duna Pueblo cara. Minister Eman mester scohe, sea e ta Minister President di Aruba of e ta retira pa modela como orador den exterior.


text:
Diabierna ultimo ATIA a organisa su septimo Annual Corporate Event den cual semper ATIA sa di trese topiconan interesante y al caso. E aña aki ATIA a scohe pa trese dilanti un topico cu tin hopi pregunta riba dje: e reapertura di e refineria. Despues cu gobierno a firma e acuerdo cu CITGO y a lanta Refineria di Aruba na oktober di e aña aki, a keda relativamente keto relata na e refineria. Un pregunta cu ta biba sigur cerca mayoria di comerciante y pueblo en general ta, ki dia e refineria lo ta operacional.
Pa contesta e pregunta aki entre otro, ATIA a invita e director di Refineria di Aruba, Sr. Alvin Koolman y e Project Director di CITGO Aruba N.V., Sr. Alirio Zambrano como oradornan principal pa e anochi aki.
Dilanti un sala yena cu invitadonan manera Gobernador Interino di Aruba, Vice-Presidente di Parlamento, Minister di Economia, Minister di Turismo, y miembronan di e comunidad di comercio y industria di Aruba, Sr. Ronnie van Trigt, como presidente di e hunta di ATIA a habri e anochi cu e mensahe pa comercio pa crea un vision di confiansa, y e vision di confiansa aki lo traduci su mes den oportunidadnan y maneranan nobo pa eleva e manera di hasi negoshi na Aruba, asina beneficiando nos pueblo y nos economia.
Sigientemente, Minister di Economia, Sr. Richard Arends a duna su prome discurso oficial como minister. Minister Arends a trese un mensahe di positivismo pa cu aña 2017, den cual ela subraya e inversionan cu ta pasando riba nos isla, entre otro e Watty Vos Boulevard, Green Corridor, e waf di Barcadera, pero tambe e pronto reapertura di e refineria y con e proyectonan aki ta catalysa actividadnan economico.
Sr. Alvin Koolman, director di Refineria di Aruba a splica cu e tarea di e compania aki ta pa supervisa CITGO Aruba N.V. y controla si e refineria ta mantene su mes na reglanan y acuerdonan formula den nan contrato. Ademas ela splica cu e tipo di refineria manera lo habri awor na Aruba, cual lo ta un “upgrader”, ta un di esunan mas avansa y necesario den e procesamento di crudo. E crudo lo ricibi un upgrade na CITGO Aruba pa despues e pasa pa otro refinerianan caminda lo produci e producto final pa benta. Den e mundo actual di petroleo un upgrader tin mas balor y longevity cu un refineria mes.
Sr. Alirio Zambrano, Project Director di CITGO Aruba N.V. a pone enfasis riba e balornan cu CITGO ta carga pa tur su companianan. E balornan aki ta inclui seguridad, eficiencia, confiabilidad y responsabilidad social. Tambe den su discurso Sr. Zambrano a demostra dicon e ‘business model’ aki lo ta esun perfecto pa Aruba, caminda Aruba lo hunga un rol fundamental entre Venezuela y resto di mundo.
E parti di discurso a wordo finalisa door di e directora nobo di ATIA, Sra. Michelle de Groot, kende a enfatisa e rol di ATIA como bos di comercio y e planes di ATIA pa e aña benidero.
E anochi a conclui cu oportunidad pa network y socialisa acompaña pa musica di Tsunami. E evento aki, completamente sold out, ta mustra un biaha mas di tin un interes inmenso bou di e comunidad di comercio e industria di Aruba. ATIA ta gradici e sponsornan, CMB, Refineria di Aruba, CITGO Aruba N.V. y Pepia Est. pa nan aporte na e magno evento aki.


text:
Sèptèmber ta nos luna di kolèkt i nos tin mester di abo pa por aserká hendenan pa un aporte na PWF. Ku e aporte aki PWF por sigui hasi su trabounan pa pashèntnan di kanser i por sigui duna aporte finansiero na e sektor di kuido. Registrá bomes i kolekta huntu ku nos.
Registra komo kolektadó
Nos ta hopi kontentu ku bo ke yuda!
Pa por yega na e metanan di e fundashon, Prinses Wilhelmina Fonds ta tene un kolekta tur aña na luna di Sèptèmber. Kolektadónan di PWF ta aserka donatùrnan na diferente manera:
- aserka empresanan personal pa pidi un donashon
- por yuda den e ‘callcenter’ kaminda ta aserka e empresanan telefónikamente
- para ku buzon na lokashonnan stratégiko
- sòru pa e buzonnan ku mester tei na, por ehèmpel: kasa di supermerkadonan i botikanan i na misanan
Tin un komishon di kolekta bou di guia di e dos tesorero di e hunta di direktiva ku ta kuminsa hasi preparashonnan for di den februari.
Abo ke registrá komo kolektadó?
Bèl i puntra pa sra.Grace Goede-Martina riba:
+599 9 461 1998
òf meil na info@spwfcuracao.org.